Lucian Dragoș Bogdan 


Sub cei trei sori ai Soregaardului 

Planeta aparține unui sistem triplu şi orbitează o stea galbenă 
din clasa G, cu linii slabe de hidrogen și metale ionizate. Steaua se află 
în sistem binar cu o pitică roşie din clasa M, care prezintă linii de oxid 
de titaniu. Temperatura ei este jumătate din a celei dintâi, iar 
luminozitatea de treizeci de ori mai mică. 

Cele două stele se află într-un sistem triplu cu o supergigantă 
albastră din clasa B. Aceasta prezintă linii de hidrogen și de heliu, 
precum şi o temperatură şi o luminozitate mult superioare celorlalte 
două. Apusul soarelui roșu se suprapune pentru o foarte scurtă 
perioadă de timp peste răsăritul celui albastru. Acesta din urmă 
rămâne singur pe cer până când i se adaugă soarele galben, cu care 
apune simultan. După o perioadă extrem de scurtă de întuneric deplin, 
răsare iar soarele roşu. 

Prezența simultană pe cer a sorilor galben şi albastru crează 
impresia unei atmosfere galben-verzui. Combinația de galben şi 
albastru produce nuanţe de verde la nivel spectral, ceea ce mă face să 
cred că unul dintre cei doi sori emite lumină și în spectrul verde. E mai 
greu de depistat de organele vizuale, dar eu n-am ochi propriu-ziși. 
Picurii care-mi  lubrifiază firele de păr formează o peliculă 
fotoreceptoare. E mult mai sensibilă decât ochii însoţitorilor mei și, cu 
ajustările enzimatice potrivite, îmi permite să percep spectrul verde. 

Acest sistem format din trei sori reprezintă destinaţia călătoriei. 

Am ajuns pe Sgregaard. 


Numele meu este Caa-poo şi sunt un albein. 
* 


— Un şomoiog? îl îmbie căpitanul, întinzându-i planta cu efect 
sedativ. 

Tr ew-E refuză cu un gest scurt al unuia dintre brațele sale 
păroase. Convocarea aceea, adresată doar lui, îi dădea un sentiment de 
disconfort. Aruncă o privire nervoasă în jur, la cabina căpitanului. Era 
utilată la limita funcționalităţii, fără accesorii excentrice. 

Căpitanul ridică din umerii superiori și presără pe șomoiog o 
pulbere rozalie. Contactul cu planta declanșă o reacție de combustie. 


Fuioare subţiri de fum aromat se ridicară spre tavan. Căpitanul îl 
inhală cu satisfacție, apoi îşi întoarse ochii sclipitori spre Tr ew-E. 

— Ai avut o şansă deosebită să te naști în sânul brissilor păroși, 
începu el meditativ. Ce s-a ales, de pildă, cu ceilalți participanţi la 
misiunea anterioară de pe Sgregaard? Omul a murit, arlotul a ajuns în 
fața Curţii Marţiale, masculul fraake este purtat dintr-un ospiciu în 
altul, iar orscordul și gerleinul sunt plini de datorii și ar fi dispuşi să 
adune gunoiul din spațiu pentru câteva credite... 

— Nici eu nu mi-am primit drepturile cuvenite misiunii... îi 
reaminti Tr ew-E. 

Căpitanul ridică teatral mâna inferioară dreaptă. 

— Și nu ţi se pare normal? Aţi ratat o misiune, ba încă aţi făcut-o 
într-un hal fără de hal! 

Mai trase un fum, apoi se aplecă conspirativ spre interlocutorul 
său. Își împreună mâinile inferioare. 

— Dar ţie ţi s-a dat o a doua şansă. Cu creditele pe care le vei 
căpăta ca urmare a acestei misiuni vei putea să te pui din nou pe 
picioare. Și - sublinie el - îţi vei spăla reputaţia! 

— Dacă totul va ieşi bine de data asta! răspunse Tr ew-E la fel 
de precaut, spre amuzamentul căpitanului. 

— Da și nu, iubitul meu Tr ew-E! Vezi tu, prima misiune era 
susținută de un grup de acționari interesați doar de profit. Când au 
văzut că totul s-a dus pe râpă au anulat operaţiunea și au încercat să-și 
minimizeze pierderile. De data aceasta însă este vorba despre o 
acțiune organizată cu capital total - repet, total - al guvernului 
Confederaţiei Periferice a Brissilor Păroși. Asta înseamnă că avem de-a 
face cu fonduri de stat care, în cazul în care lucrurile merg prost, vor 
reprezenta doar un proiect administrat defectuos. Vor cădea capetele 
câtorva funcționari și atât. 

— Eventual, comentă Tr ew-E. 

Căpitanul zâmbi. 

— Corect, Tr ew-E. S-ar putea ca nici măcar asta să nu se 
întâmple. 

Se lăsă pe spate, cu siguranţa celui care mai are încă multe de 
spus. 

— Dar cred că te întrebi ce are de câștigat guvernul 


Confederaţiei din toată afacerea asta. 

Fusese mai mult o afirmaţie decât o întrebare, așa încât Tr ew-E 
tăcu şi ascultă. 

— Bineînţeles că realizarea unui Contact fructuos cu o altă 
specie reprezintă o referință deosebită pentru orice civilizație. Ea 
poate fi folosită în obținerea unei poziții mai bune în raport cu celelalte 
rase şi, mai ales, în cadrul viitoarei Uniuni Galactice. Dar eu vreau să te 
întreb altceva: eşti la curent cu prevederile Cartei 45.876-13? 

Privirea lui Tr ew-E era destul de grăitoare. Negarea murmurată 
de el trecu aproape neobservată. 

— Conform acestei Carte, exploatările de pe un corp spaţial 
revin companiei sau asociaţiei care a finanțat operaţiunea. Însă, în 
cazul în care operaţiunea este anulată, exploatările intră în 
patrimoniul galactic, de unde se vor împărți în funcţie de necesități. 
Asta cu excepţia situaţiei în care guvernul unuia dintre participanții la 
misiune decide să-și reabiliteze cetățeanul și să investească, alături de 
acesta, în respectivele exploatări... 

Tr ew-E ridică mâna stângă superioară, iar căpitanul se 
întrerupse. 

— Vreți să spuneţi că noi, participanţii la prima misiune pe 
Spgregaard, suntem posesorii dreptului de exploatare al acestei 
planete? 

— Potențţiali, sublinie căpitanul. Fără susținerea guvernului 
propriu - deci nu al altei rase - acest drept nu face nici cât un șomoiog 
mucegăit. 

Căpitanul scotoci prin sertarul biroului şi scoase un card roz pe 
care i-l întinse celui din fața sa. 

— Mai exact, iată care este situația în ceea ce te priveşte: 
guvernul Confederaţiei îți oferă întregul credit pe care ar fi trebuit să-l 
obţii din partea finanțatorilor primei expediţii - recalculat cu toate 
întârzierile, bineînțeles - o reşedinţă la alegere pe oricare dintre 
planetele Confederaţiei, împreună cu o rentă viageră şi 5% din toate 
afacerile care vor rezulta din exploatările de pe această planetă! 

Tr ew-E rămase mut de uimire. Consultă cu ochii măriţi 
valoarea rentei care i se propunea. 

— Fără bătaie de cap - misiuni, eşecuri și alte de-astea! insistă 
căpitanul. Îţi vezi liniștit de ale tale până la sfârșitul vieţii, faci ce vrei, 


muncești ca hobby... 

— Dar de ce ar fi Confederaţia aşa de generoasă cu mine? 

Căpitanul chicoti, apoi se făcu și mai comod, cu trei dintre mâini 
sprijinindu-se pe burtă. Când vorbi, o făcu plin de emfază: 

— Spre deosebire de alte rase, pe noi ne interesează ce se 
întâmplă cu membrii noştri. Îi ajutăm cum putem, iar dacă şi ei îşi 
îndeplinesc datoria de cetățeni ne străduim să le facem viața cât mai 
ușoară. Ei, ce zici? 

Tr ew-E bătu în retragere. Avea din nou senzaţia aceea de 
groază pe care o trăise atunci când văzuse platoul înțesat cu 
sgregaarzi. I se părea că lucrurile se mişcă mult prea repede. 
Nehotărârea lui nu trecu neobservată. 

— Ştiu la ce te gândești, îi întrerupse căpitanul şirul gândurilor. 
5% e prea puţin. Sunt perfect de acord cu tine și exact asta am spus și 
eu în fața guvernanțţilor. Dar ministrul de finanțe mi-a pus în față o 
balanță cu cheltuielile necesare reabilitării tale, costul misiunii, 
costurile presupuse de o rentă suficientă pentru a putea trăi fără grija 
zilei de mâine și mi-a demonstrat credit cu credit justeţea acestui 
procent. Ca să-ţi poată acorda mai mult, guvernul ar fi fost nevoit să-ți 
taie renta. lar renta, dragul meu, este un lucru pe care-l capeți 
indiferent ce se întâmplă. Subliniez: indiferent ce se întâmplă! 

Se ridică în picioare şi, ocolind masa, îl luă pe Tr ew-E pe după 
umeri. 

— Aşa că eu zic să nu mai pierdem timpul. Semnează, hai să 
facem planul de exploatare şi, imediat ce aterizăm, ai o echipă pe mână 
ca să începi treaba! 

Tr-ew E înghiți cu greu. Se bucurase că primise un loc în 
echipajul acestei expediţii, după o lungă perioadă în care acceptase tot 
felul de sarcini idioate şi prost plătite. Nu-şi pusese niciodată problema 
că alegerea sa pentru misiune ar fi fost altceva decât o recunoaştere a 
profesionalismului său. lar acum, luat ca din oală, se străduia să 
înţeleagă care erau regulile jocului. 

— Şi care este rolul meu, de fapt? 

— Să găseşti resurse exploatabile, dragul meu! Resurse care să 
ne aducă multe, multe credite! îi trase cu ochiul căpitanul. 

Încercă să dea o tentă veselă ultimelor cuvinte, deşi nu-i venea 
să zâmbească. Cariera lui viitoare depindea de rezultatul acestei 


misiuni. Îi prezentase foarte detașat situaţia lui Tr ew-E, dar adevărul 
era că, în cazul unui insucces, unul dintre capetele care avea să cadă ar 
fi fost al lui. Până la urmă, oricât de mare i se părea povara lui Tr ew-E 
- şi se citea asta în comportamentul lui - era nesemnificativă în 
comparație cu cea de pe umerii căpitanul. Dacă misiunea eșua, Tr ew-E 
şi-ar fi primit măcar renta viageră care-i îngăduia să trăiască onorabil 
până la sfârșitul vieţii. În schimb, căpitanul acestei misiuni ar fi fost 
nevoit să-și asume întregul eșec și ar fi devenit dator pe viață 
guvernului Confederaţiei, fiind obligat să muncească gratis până la 
recuperarea pierderilor, pentru o locuinţă de serviciu infectă și două 


mese de rahat pe zi. 
* 


Naveta intră în atmosferă în zona luminată de soarele albastru. 
Undele tale cerebrale se liniștesc. Frecvența lor se reduce, ceea ce 
optimizează funcționarea tandemului psiho-simbiot. 

— Așa este, Stock! Mă simt de parcă aș fi gata să încep o 
meditaţie. 

Pentru însoțitorii tăi brissi nu se vede nicio diferență notabilă. 
Sunt la fel de morocănoși și iritaţi, atenţi la manevrele de aterizare. 
Extinzi uşor AmbiSimţurile pentru a-i pipăi, dar nu insiști - nu vrei să 
considere că le violezi intimitatea. Starea lor e una de alienare, de 
parcă ar fi fost despărțiți de haită, deşi între orice doi brissi aflaţi 
laolaltă se formează instantaneu o afinitate. 

— Poate fi de la radiaţii, presupui. 

Asemenea speculaţii științifice intră în sfera de competenţe a lui 
Caa-poo. Renunţi și te limitezi la ceea ce știi să faci. Închizi ochii, îţi 
acordezi respiraţia, apoi laşi AmbiSimţurile să se extindă ca o mantie 
vălurită. Undele pătrund în atmosfera planetei și coboară spre 
structura ei cristalină. E un mediu nefamiliar, a cărui poveste este greu 
de descifrat pentru un cuplu aspirant. Poate că, după o vreme 
petrecută aici, AmbiSimţurile se vor sensibiliza îndeajuns pentru a 
înţelege mesajul acestei planete. Deocamdată, povestea pare scurtă, 
seacă: 


Am văzut alte lumi. Am găsit un bilet de plecare. 


Totuşi, e un prim pas în comunicare. Ştii la ce face referire 
mesajul receptat - expediția anterioară, soldată cu un eşec în stabilirea 
Contactului. Faptul că biosistemul percepe acea vizită ca pe un 


eveniment benefic creşte șansele unui Contact. E nevoie doar de 


răbdare. 
* 


Imaginea platoului era tot mai clară. Computerul de bord 
conducea naveta lin spre sol, asistat de brissii din cabina de comandă. 
Masivi, blănoşi, cu patru braţe şi două picioare scurte, cu o coadă 
flocoasă şi un cap asemănător botului unui animal, aceștia era atenţi la 
manevrele finale. Tr ew-E privea transpus cadrul pe care-l mai văzuse 
cu ani în urmă, în ceea ce-i părea o altă viață. Cu greu își dădu seama că 
unul dintre colegi vorbea cu el. Reuși să devină atent doar cât să 
prindă întrebarea: 

— Eşti aici din cauza Cartei, nu-i așa, Tr ew-E? 

Brissul cu mustăţi sure îl săgetă pe curios cu o privire tăioasă. 

— Habar n-am despre ce vorbeşti, We er-Y! mormăi el cu 
jumătate de gură. 

— Am auzit că există o Cartă prin care primii exploratori ai unei 
planete capătă niște drepturi, insistă celălalt. 

Ceilalţi brissi ciuliră urechile. 

— E adevărat, Tr ew-E? întrebă o albinoasă. 

— Capeţi vreo mină sau așa ceva! nu se lăsă We er-Y. 

Tr ew-E ridică din umerii inferiori. 

— O să fii bogat? insistă şi albinoasa. 

— Hei, brissule! îl bătu Fy us-S cu braţul peste spate. Eşti tare, 
zău aşa! Sper să nu ne uiţi! 

Văzând că nu mai are rost să nege, Tr ew-E bătu în retragere. 

— Nu e ceea ce credeţi. Primesc şi eu o cotă parte, dar 
exploatările sunt ale statului. Hai să lăsăm asta, avem o aterizare de 
supravegheat! 

Doar el reveni cu atenţia la manevre. Fy us-S și albinoasa îl 
studiau cu o expresie amestecată de admiraţie și invidie, în timp ce We 
er-Y nu părea hotărât să cedeze. 

— Te-au șantajat, nu-i aşa? Te-au pus din nou pe picioare ca să-i 
îmbogăţeşti... 

Tr ew-E se opri din lucru şi scrâşni din dinți. 

— Haide, Tr ew-E, nu te mai ascunde! Suntem toţi în aceeași 
barcă; nouă poți să ne spui. 


— Aşa e! întări albinoasa. 

Fy us-S se răsuci de la comenzi și-și ciuli urechile, în timp ce Tr 
ew-E schelălăi. 

— Nu m-au șantajat, începu el fără convingere. 


— Au ei metodele lor să nu dea impresia asta! lămuri We er-Y 
problema. Te fac să ți se pară că eşti erou. 


— A fost doar o propunere din partea lor, încercă Tr ew-E să 
pară mai hotărât. Fără mine, oricum nu puteau face nimic. Mi-au plătit 
partea mea de drepturi şi investesc alături de mine aici, pe planetă. 

Fy us-S strănută zgomotos, apoi își scutură lațele prinse cu 
bentiţe. 


— Și, bineînţeles, deoarece statul bagă grosul este normal să 
capete partea mai mare! încheie Tr ew-E explicația. 

We er-Y se aplecă înainte conspirativ și mârâi. 

— Cât ți-au dat? 

Ceilalți îi imitară gestul. Tr ew-E își drese vocea. 

— Eu... eh, în fine... am spus că sub douăzeci la sută nici nu 
discut, minţi el.. Și o rentă viageră! accentuă ridicând laba stângă. 

— Uau, brissule, da’ ești tare! se entuziasmă Fy us-S. 

We er-Y se dădu înapoi pe spate cu aerul acela atotștiutor care 
parcă zicea „eram sigur” şi pufni dispreţuitor. 

— Te-au făcut cum au vrut! Păi ce, ăla e procent? 

— Mie mi se pare ok, îi luă albinoasa apărarea lui Tr ew-E. 

We er-Y bătu cu pumnii mâinilor stângi în perete. 

— Şi uite de-aia stăm toți în împuţiciunea asta și facem treburile 
murdare! Pentru că tot ce ne dau ăia de sus ni se pare ok! Înţelegeam 
să le rămână lor douăzeci, dar aşa... 

— Totuși ei investesc... încercă albinoasa să-l atenţioneze. 

— Rahat! scuipă scârbit We er-Y. La averile pe care le au ăia de 
sus e o nimica toată. În plus nu creditele contează, ci dreptul! Iar ăsta-i 
aparține lui Tr ew-E. 

Albinoasa și brissul cu bentiţe căzură pe gânduri, studiind 
argumentele camaradului lor. 

— Ai semnat ceva? continuă acesta. 

— N... nimic... ireparabil! se codi Tr ew-E. 


We er-Y dădu din capul lățos. 

— Bine ai făcut! La întoarcerea în Confederație să-ţi iei un 
avocat şi să-i storci de bani! 

— La mine în haită este unul bun, brissule! sări Fy us-S. Te pun 
cu el pe felie! lătră el. 

Tr ew-E scânci abia audibil şi dădu şi el din cap. Naveta se așeză 
lin pe platoul întins, iar computerul de bord făcu o ultimă verificare de 
rutină a sistemelor. 

— Tr ew-E? 

Vocea uşor distonantă a căpitanului se auzi în difuzor și se 
suprapuse peste şuieratul de agonie al motoarelor. Brissul apelat 
aruncă o ultimă privire consolei din fața sa, verificând încă o dată 
parametrii aterizării, apoi răspunse apelului căpitanului. 

— Anunţă-i pe Caa-poo, pe Allaeus și pe Stock că am aterizat! 
solicită acesta. 

Fac un zbor de rodaj pe platoul de aterizare, pentru a calibra 
landerul la condiţiile sgregaarde de mediu. Vehiculul este o structură 
coraligenă sferică formată din polipi care se înmulțesc prin 
înmugurire. Între mine şi el are loc un schimb permanent: mă hrănesc 
cu mucusul secretat de polipi şi-l impregnez la rândul meu cu picurii 
eliberați de corp. Enzimele din compoziţia picurilor mei dau naștere 
unor reacții chimice în structura coraligenă. Astfel, landerul 
dobândește proprietăţile necesare deplasării şi interacțiunii cu mediul. 
Performanţele sale sunt inferioare vehiculelor standard, dar 
fiabilitatea este net superioară. 

N-am nevoie de tehnologii ca să interacționez cu mediul. Nu 
există proces fizic pe care să nu-l pot reproduce cu ajutorul unei reacții 
chimice. 

În zborul de rodaj colectez date despre mediu. Pe baza lor voi 
face lista enzimelor pe care trebuie să le produc. Ele vor genera în 
polipi reacțiile chimice necesare unei funcționări optime a landerului 
pe această planetă. 

Îmi rostogolesc trupul sferic şi blănos prin mucusul care 
căptuşește interiorul. Sporii care compun landerul produc continuu 
formațiuni organice nutritive, pe care le absorb prin fiecare fir al 
blănii. 

Prima zi pe o planetă nouă este întotdeauna epuizantă. Colectez 


continuu date. Le prelucrez și schimb corespunzător compoziția 
enzimelor. În procesul final transfer aceste enzime landerului, 
ajutându-l să-şi ajusteze funcționarea la condiţiile de mediu. 

Când voi termina de analizat datele, îmi voi corela bioritmul 


meu cu ciclul zilei sgregaarde. 
* 


Interfonul zumzăi. Căpitanul schimbă rapid imaginea de pe 
consolă şi deschise ușa. Privind atent în stânga și în dreapta, We er-Y 
intră în încăpere. 

Căpitanul miji ochii și-l scrută pe noul intrat, încercând să 
ghicească ce-l aducea acolo. Îi făcu semn să se aşeze şi-l îmbie cu un 
şomoiog, pe care astronautul nu-l refuză. Ritualul aprinderii 
şomoioagelor făcu să se mai scurgă câteva clipe, destinzând atmosfera. 

— Căpitane - începu We er-Y - nu vreau să-ţi faci o impresie 
greșită despre mine, dar ştii că-mi place să fiu întotdeauna corect. Sunt 
un briss păros de nădejde și vreau ca lucrurile să se desfăşoare mereu 
bine, astfel încât toată lumea să fie mulţumită. 

Căpitanul îl studie mai departe tăcut printre rotocoalele de fum, 
căutând să pătrundă înțelesul cuvintelor. 

— Mai exact, este vorba despre anumite... hai să le zic 
„probleme” apărute în cadrul acestei misiuni. 

Căpitanul ciuli urechile. Erau îndeajuns de multe probleme în 
premisele acelei misiuni; nu avea nevoie de altele. 

— Mă refer la... Tr ew-E, cobori brissul glasul. Comportamentul 
lui mi se pare... inadecvat. 

Căpitanul se înnegură și-și drese glasul. Cu mâna dreaptă 
inferioară își scărpină coapsa păroasă, apoi întrebă răspicat, pe un ton 
calm: 

— De ce consideri acest lucru? 

We er-Y se așeză mai confortabil în fotoliul pe care stătea, 
lăsând capul pe spate. 

— Păi, nu ştiu dacă e înțelept ca Tr ew-E să comenteze în gura 
mare prevederile Cartei. Adică, ştim cu toţii condiţiile misiunii de față, 
dar... chiar să comenteze în gura mare... ştii... sunt anumite lucruri nu 
neapărat confidenţiale, dar... 

— Am înţeles ce vrei să spui! îl întrerupse căpitanul, cuprins 


brusc de interes. Şi cam ce a spus Tr ew-E despre asta? 

— Bine, nu cine ştie ce, dar s-a tot lăudat cu drepturile lui, cu 
faptul că a făcut guvernul Confederaţiei să-i mănânce din palmă. Că 
guvernul a vrut să-i dea șaizeci de procente, dar el a spus că sub 
optzeci nici nu discută şi, când le-a prezentat informaţii că rasa 
orscordă vrea să fie prima care-şi reabilitează participantul la misiune, 
guvernul a fost obligat să cedeze... 

Chipul căpitanului era o combinaţie de furie mocnită cu uimire. 

— A spus... dezvăluit aşa ceva? 

— Da. Și s-a tot lăudat cu cât va fi el de bogat şi cum va pune 
condiţii în continuare pentru fiecare mină deschisă pe Sgregaard... Ştii, 
nu vreau să apar într-o lumină nefavorabilă, dar sunt un bun cetățean 
briss şi nu mi se pare normal să se facă tam-tam pe asemenea teme. Fy 
us-S și Og du-P, îi ştii cum sunt, mai... slabi! ÎI privesc acum ca pe un 
erou. 

Căpitanul își mușcă buzele. 

— Am înţeles, We er-Y şi mulțumesc pentru că mi-ai relatat 
aceste lucruri. Ţine-mă la curent în continuare şi... nu vei regreta! 
accentuă el ultimele cuvinte. 

Brissul se ridică de pe fotoliu şi se înclină slugarnic. 

— Mulţumesc pentru bunăvoință, dar fac asta doar pentru că 
sunt un bun briss. 

— De acord, de acord! Dar un bun briss trebuie... apreciat! 
încheie căpitanul cu un zâmbet. 

We er-Y salută scurt și apoi se îndreptă spre ieșire, în timp ce 
căpitanul se lăsa pe spătarul fotoliului. Tocmai mai apăruse încă o 
necunoscută în ecuația complicată a acelei misiuni. Pentru a-și alunga 
gândurile negre, verifică rapoartele legate de specialiștii în Contact pe 
care-i adusese pe Sgregaard. Albeinul părăsise naveta la bordul 
landerului său coraligen. Cuplul om-nihr își stabilise tabăra în peştera 
despre care expediția anterioară menţionase că adăpostea sgregaarzi. 


Simţea nevoia încă unui șomoiog, care să-l liniştească. 
* 


Pl on-C îşi face datoria cu conștiinciozitate. Deşi atât tu, cât şi 


Caa-poo i-ați refuzat serviciile, el își vede de atribuţiile lui. A 
programat o dronă şi a pus-o pe urmele landerului în care călătoreşte 


albeinul, iar pentru tabăra ta a ordonat realizarea unui cordon de 
siguranță. Munca este dificilă şi de durată, iar brissii au fost nevoiţi să 
lucreze și în afara perioadei care le convine. Preferă perioada 
galben-verzuie. Lumea care se naște sub soarele roșu le exacerbează 
instinctele primare, făcându-i irascibili și greu de stăpânit. 

ie îţi induce o stare de liniște prezenţa solitară a soarelui 
albastru. Lor le amorțește simțurile și le alimentează psihozele. De 
când a răsărit soarele roșu, nervozitatea lor a devenit tot mai vizibilă. 
Nici ție nu-ţi place, așa încât nu te aventurezi să-i sondezi - nici nu vrei 
să le inflamezi şi mai mult biocâmpurile supra-excitate. E de ajuns că 
simţurile tale sensibile le detectează iritarea, tendința de a fuşeri 
lucrurile şi de a pleca cât mai repede spre adăpostul navetei. 

Pl on-C, şeful securității, este un individ puternic. Îşi poate 
inhiba instinctele și temerile ancestrale pentru a se concentra asupra 
sarcinilor pe care le are de îndeplinit. Știe şi el care este starea de spirit 
a echipei, prin urmare începe să-şi exercite tot mai mult autoritatea 
poziției în fața subalternilor. Ordinele sale sunt acum lătrături scurte, 
amenințătoare, dublate din când în când de fluierul cu ultrasunete. 
Acesta are un efect dureros asupra brissilor, aproape tangibil. 
Interesant este faptul că, deşi este tot briss, Pl on-C pare mai rezistent 
la sunetul lui. 

— Are antrenament special, comentezi. 

Când ultimele dispozitive ale cordonului de siguranță sunt 
așezate la locul lor, iar instalaţia este testată, Pl on-C vine să te întrebe 
dacă mai poate fi de folos cu ceva. Chiar dacă ar mai fi, n-ai putea să 
ceri nimic echipei terorizate care stă la câțiva pași distanţă și privește 
tot mai neliniştită în jur. Empatia crescută te împiedică să abuzezi de 
cei din jurul tău și-ți induce dorinţa de a-i ajuta, în măsura în care acest 
lucru îţi stă în putere. Îi mulțumeşti pentru amabilitate. 

— Dacă mai apare ceva, te anunţ. 

Pl on-C insistă să faceţi schimb de protocoale, astfel încât - în 
cazul unei urgenţe - să-l poți apela direct pe el, fără intermedierea 
echipei de la bord. Apoi, cu strigăte scurte și răguşite, își adună echipa 
şi o trimite spre navetă. Ordinul său are efectul unui energizant - 
brissii se revigorează subit, îşi adună lucrurile şi pornesc într-un marș 
frenetic spre ieşirea din peşteră. Nuanţele de violet care se întrevăd 
prin găurile din tavan îţi indică faptul că soarele albastru a răsărit și el, 


iar asta îți dă curaj să apelez la AmbiSimţuri. Ele te informează că 
echipa a străbătut Culoarul Albastru şi menţie un ritm alert pe platoul 
de aterizare. Te aşezi în poziţia clasică de meditaţie. 

— lar acum, Stock, după ce ne-am făcut încălzirea, hai să folosim 


AmbiSimţurile la capacitatea lor maximă! 
* 


Cei şapte brissi părăsiră naveta. Arătau caraghios în costumele 
lor cu contragreutate care-i făceau să se legene ușor în timpul 
mersului. Doi dintre ei se desprinseră de grup, mergând mai repede, în 
timp ce ceilalți patru rămaseră să instaleze circuitul video de 
supraveghere. 

Iar asta ne va lua toată perioada verde a zilei, estimă Tr ew-E. 
Ne-ar fi prins bine viteza și energia lui Dovol. 

Oftă, în timp ce urmărea instrucțiunile privind aşezarea 
primului set de antene. Îşi amintea aterizarea precedentă de parcă 
avusese loc cu câteva zile înainte. Masculul fraake îl avertizase atunci 
despre riscul expunerii la o atmosferă insuficient testată. 

— Cunosc pe cineva care a stat în carantină ani la rând pentru că 
s-a expus într-un mediu care nu fusese în întregime analizat. N-a avut 
nimic până la urmă, dar nici întreg la minte nu mai era după ce i-au dat 
drumul! spusese acesta. 


Tr ew-E zâmbi amar la ironia sorții. Când băştinaşii atacaseră, 
tocmai casca lui Dovol se crăpase, expunându-l la atmosfera 
sgregaardă. Ultima dată când îl vizitase - cu puţin timp înainte de 
misiune - masculul fraake era cu moralul la pământ. Zilnic avea parte 
de analize, fiecare repetată la intervale regulate. Tr ew-E se temea că 
Dovol avea să se procopsească cu o sumedenie de maladii, toate 
provenite pe cale psihică. Ultimele vizite îi arătaseră un mascul fraake 
depresiv, care începuse să se gândească la sinucidere. 

Solul dur bocănea surd sub tălpile cu contragreutate ale 
astronauţilor, ridicând nori mici de praf fin, turcoaz. În ciuda aparenţei 
de cristal, pământul avea o consistenţă stranie: se desfăcea ușor în fața 
tânăcopului reglabil şi apoi se strângea pe piciorul metalic al 
antenelor. Părea un aluat nedospit care lua forma recipientului. 

În escapada precedentă realizaseră un cordon de protecţie în 
jurul taberei pe care și-o instalaseră în peșteră Allaeus și Stock. Acum 
străbăteau platoul de aterizare, plantând antene. În periplul lor trecură 


pe lângă un crater deasupra căruia plana o ceață verzuie, 
asemănătoare unei emanațţii de gaz otrăvitor. Părea o poartă către altă 
lume, iar Tr ew-E se întrebă dacă nu cumva, intrând în acea ceaţă, ar fi 
pășit în trecut. Poate i-ar fi văzut pe căpitan, pe de Fon şi pe Gu'h-sss 
cum aleargă spre scuterul cu care Sanders și Dovol fugeau de 
sgregaarzii furibunzi. 

Fantomele trecutului nu încetau să-l bântuie. 

Lucrul se desfășură destul de repede până când ajunseră la 
Culoarul Albastru.  Consistența acestuia le dădu de furcă, 
îngreunându-le misiunea. Tr ew-W ciocăni precaut peretele în care 
erau încastrate vinișoare cu forme interesante. Lovi apoi cu mai multă 
putere, reglând forța târnăcopului, până obținu o gaură mică din care 
porneau zeci de crăpături ramificate. Puse mâna pe stratul exterior 
care se descuamă, lăsând locul neted. 

Nici colegii săi nu avură mai mult succes, aşa încât se adunară cu 
toţii la un loc pentru a ţine o scurtă ședință. 

— Nu putem monta antene fixe aici. 

Observaţia lui An ce-H era superfluă. Cu toți constataseră acest 
lucru. 

— Dacă face o gaură mai adâncă folosind o mini-foreză? Am 
putea monta telescoape la ghearele de prindere ale antenelor, ca să le 
ancorăm mai adânc. 

Tr ew-E îşi desfăcu geanta pe care o purta agățată de pulpa 
piciorului drept. Scoase mini-foreza și reglă intensitatea și lungimea 
razei laser. Când o porni, bâzâitul slab al motorului se amplifică din 
cauza ecoului. Lucrurile părea că merg bine - raza pătrundea contant 
în surafața dură. Apoi, brusc, o izbucnire luminoasă aproape că-l orbi. 
Scăpă mini-foreza şi păși în spate, împiedicându-se. Căzătura 
dureroasă îi salvă viața - mini-foreza explodă, iar o bucată din motor 
trecu razant pe deasupra căștii. Doi dintre camarazii săi, aflați mai 
aproape, se repeziră să-l ridice. 

— Eşti bine? îl întrebă St ap-A. 

În glasul ei se citea îngrijorarea. Aflat încă în stare de șoc, Tr 
ew-E mormăi indecis. 

— Ce-a fost asta? 

— În cazul în care mini-foreza n-avea vreo defecțiune, cred că 
s-a produs vreo reacție cu un element din compoziţia peretelui. 


An ce-H continua cu explicaţiile redundante. Tr ew-W își 
recăpătă suflul şi privi critic bucăţile mini-forezei, împrăștiate în 
Culoarului Albastru. Unele dintre ele ricoşaseră din pereți și fuseseră 
aruncate departe. 

— Deocamdată trebuie să găsim o soluție provizorie, comentă. 
Vom folosi antene mobile. 


— Sunt instabile, observă Fy us-S. 
— E tot ce avem. 


Antenele cu pricina erau destul de mari și foloseau un dispozitiv 
care se baza pe efectul Coandă pentru a fi atrase de suprafeţele dure. 
Instabilitatea, fragilitatea şi costul făcea din aceste antene un produs 
de nișă, dar în situaţii ca aceea își dovedeau utilitatea. După perioada 
de derută, echipa se organiză din nou și reîncepu lucrul. Tr ew-E luă un 
fragment desprins din perete și-l îndesă în recipient. Faptul că pereții 
culoarului îşi păstrau culoarea albastră indiferent de soarele de pe cer 
era o proprietate pe care-și dorise s-o studieze şi cu ocazia precedentei 
descinderi pe Sgregaard. 

Culoarul era lung de aproape un kilometru şi cotea de câteva 
ori, astfel încât astronauții se văzură nevoiţi să realizeze calcule 
minuţioase pentru ca materialul compozit al pereţilor să nu ecraneze 
transmisia. 


La capătul culoarului îi aștepta sala în care-şi făcuseră tabăra 
Allaeus și Stock. Aceasta era izolată de un material transparent, care 
permitea observaţiile din și spre ea. Omul era întins într-un sac de 
dormit - un lucru care ţinea mai mult de confortul psihic decât de cel 
fizic, deoarece tabăra era izolată termic. Partenerul său, tăcutul și 
misteriosul nihr, stătea la fel de impasibil ca pietrele din jur. Tr ew-E 
nu putea spune dacă doarme sau e treaz - Stock era mereu tăcut și se 
mișca asemenea unei umbre. 

Cuplul om-nihr îl fascina. Ca orice briss avea prezent instinctul 
comuniunii, al afinităţii. Dar faptul ca două ființe aparținând unor rase 
diferite să stabilească o legătură telepatică și senzorială la un 
asemenea nivel i se părea de domeniul fantasticului. Două fiinţe care 
acționau ca una singură. În timpul călătoriei, brissul îl descususe pe om 
cu privire la partenerul său și aflase că Stock vedea, auzea, simţea și 
înţelegea tot ce se întâmpla în jurul său, dar comunica doar cu Allaeus, 
prin telepatie. 


— Care e relaţia dintre voi? întrebase Tr ew-E. 


— Eu sunt un fel de extensie a organelor sale de simţ, în timp ce el 
reprezintă pentru mine mediul care-mi permite să-mi folosesc la maxim 
capacitățile extrasenzoriale. La nivel mental, ai putea spune că 
reprezentăm o singură conștiință care animă două trupuri. Stock e 
starea pasivă, iar eu cea activă. 

Simbioza era interesantă, iar Tr ew-E se miră de diversitatea din 
rândul marii specii a oamenilor. Sanders, omul pe care-l cunoscuse în 
precedenta expediție, avea mai puţin de doi metri, piele palidă și se 
baza exclusiv pe rațiune. Allaeus depășea trei metri, întocmai ca Dovol, 
avea pielea indigo şi opera la nivelul simţurilor. Această variaţie era un 
semn de evoluţie din punctul de vedere al brissilor, care cunoșteau la 
rândul lor mai multe forme fizice. 

Nihrul era o șopârlă bipedă cu faţă triunghiulară și ochi alungiţi, 
străbătuiți de dâre roşietice care-i dădeau un aer de cruzime. Tr ew-E 
ştia că aceasta era doar o iluzie, cel puţin în acele vremuri. Singura 
urmă de violență de care era capabil un nihr stătea ascunsă între 
cutele de grăsime de pe burtă, în spatele eșarfei ale cărei falduri se 
strângeau într-un brâu de oţel. Gniou, vietatea parazită, era un ghem 
de ţepi care se hrănea cu grăsimea din abdomenul nihrului și care, la 
comanda telepatică a stăpânului său, putea omori orice se afla prin 
preajmă. Tr ew-E se întrebă dacă nu cumva acesta era doar un mit 
menit să țină posibilii agresori la distanță de o specie pașnică și 
ameninţată cu extincţia. 

Înainte de părăsi peştera, Tr ew-E aruncă o privire în jur: părea 
neschimbată. Chiar şi piatra-artefact era la locul ei. 

Ziua sgregaardă se împarte în trei intervale aproximativ egale. 
Unul e guvernat de soarele roșu, al doilea de cel albastru, iar al treilea 
de sistemul binar. Fiecare perioadă presupune schimbări de mediu 
substanţiale. 

Perioada roșie se caracterizează printr-o sporire a activității 
electromagnetice. Structurile cristaline ale planetei constituie 
amplificatoate perfecte pentru acest fenomen. Plimbarea efectuată pe 
platou în perioada roşie scoate la lumină doar o întindere pustie. Solul 
dur este întrerupt pe alocuri de stânci dezvoltate sub forma unor 
structuri cristaline aproape perfecte din punct de vedere geometric. 
Pare un peisaj de pe o planetă moartă. Doar vânturile care bat cu 


destulă putere indică prezența unei atmosfere. Periodic se scutură 
fulgi cristalini care, în lumina roşe filtrată de nori, dau impresia unor 
pietre preţioase căzut din cer. Temperatura este coborâtă, iar 
presiunea atmosferică extrem de scăzută. Este evident de ce această 
perioadă le induce stări depresive unor ființe ca oamenii sau brissii. 

Perioada albastră aduce cu ea un fenomen interesant: o ușoară 
scădere a atracției gravitaționale. Structurile cristaline par să 
sublimeze la nivelul superficial al suprafeţei. Asta duce la o degajare 
continuă a unor gaze - probabil greu de distins pentru organele 
vizuale obişnuite. Înălțarea acestora spre nori se face sub forma unor 
fuioare sau ale unor aglomerări, în funcţie de densitatea substanţei din 
care sunt alcătuite. Există o probabilitate mare ca aceste aglomerări 
gazoase să fi fost confundate cu niște ființe de către expediţia 
anterioară. Dacă este aşa, spregaarzi vor rămâne o legendă similară 
fantomelor anumitor culturi. 

Perioada galben-verzuie face planeta să semene cel mai mult cu 
o planetă locuibilă. Temperatura și presiunea atmosferică cresc 
simţitor, iar luminozitatea este suficient de puternică pentru a permite 
dezvoltarea planetelor. Sub acțiunea combinată a celor doi sori, 
anumite structuri ramificate de pe suprafaţa cristalelor prind viaţă. Îmi 
dau seama că sunt licheni de tipul fungilor. Sub acțiunea temperaturii, 
umezelii și a luminii propice ies din starea de conservare și încep un 
proces accelerat de acumulare a substanțelor nutritive. În unele 
crăpături zăresc şi câteva inflorescențe, dar nimic nu indică o 
dezvoltare a florei dincolo de un nivel primar. În ceea ce privește 
fauna, am zărit doar câteva colonii de viermi inelați translucizi. 

În mod evident, pe Sgregaard există doar un ecosistem 
rudimentar. Nu apar nici diversitatea, nici palierele evolutive necesare 
dezvoltării piramidale până la o formă de viață superioară. Corelate cu 
observaţiile din perioada albastră, aceste lucruri pun sub semnul 
întrebării posibilitatea existenţei unei specii indigene inteligente. 

Datele colectate îmi indică faptul că perioada proprice studiilor 
mele este cea roşie. Îmi solicită cel mai puţin resursele şi-mi permite să 
mă concentrez asupra colectării datelor. 


În restul timpului mă voi odihni şi voi compila datele culese. 
* 


— Ai terminat, Tr ew-E? 


— Imediat, mormăi brissul. 

Verifică încă o dată ce lucrase în ultimele ore. Întocmirea hărţii 
geologice pe baza datelor culese de precedenta expediţie îi luase mai 
mult timp decât estimase. Dintr-un motiv necunoscut, o parte dintre 
înregistrări suferiseră alterări. Tr ew-E bănuai că acestea se datorau 
imixtiunii comisiei care anchetase eșecul acelei misiuni. Cine ştie ce 
date preluaseră de acolo sau ce programe-spion folosiseră pentru a 
decripta eventuale înregistrări mascate. Bănuia că, prin vreo arhivă 
secretă, era stocată şi înregistrarea originală. Dar el fusese nevoit să se 
descurce cu materialul clientului, aşa cum se prezenta acesta. 

Căpitanul, șeful securității și An ce-H așteptau tolăniţți pe 
fotoliile joase, cu şezut larg. Ca de obicei, cel dintâi savura un șomoiog 
înnăbușit cu arome exotice. Pl on-C refuzase să se dedea acelui obicei 
ritualic și verifica afişajele de pe brățările care i se întindeau de la 
încheieturile mâinilor stângi până la coate. Ele îl ţineau permanent în 
legătură cu toate camerele și elementele de securitate cu care 
împânzise platoul folosit ca loc de aterizare. 

— Gata! anunţă Tr ew-E. 

Peretele cabinei căpitanului se transformă într-un ecran 
gigantic, pe care se desfășură harta. Tr ew-W folosise codificarea 
standard pentru a însemna locurile din care culesese probe expediţia 
anterioară şi marcase zăcămintele posibile din zonă. 

— An ce-H, ai obținut analiza spectroscopică a sondei plasate pe 
orbită? întrebă căpitanul după ce studie harta lui Tr ew-E. 

Brissul confirmă şi trecu la consolă. O succesiune de comenzi 
transformă peretele într-o hartă desfășurată a suprafeței planetei 
Sgregaard. 

— Nu prea are acuratețe, se strâmbă Tr ew-E. 

— Dar detectează unele semnături în compoziţia solului, 
observă căpitanul. Asta ne poate fi de folos 

An ce-H focaliză zona platoului și o mări, suprapunând pe ea 
harta lui Tr ew-E. În cele mai multe cazuri, zonele colorate ale acesteia 
corespundeau petelor difuze provenite de la sondă. 

— Aici se pare că sunt depozite ale mineralelor recoltate de 
prima expediţie, indică An ce-H. Indică locurile în care hărțile nu 
coincideau: Aici se pare că e doar o aglomerare comună de sedimente, 
fără ceva reprezentativ. 


Toţi ştiau să interpreteze acele hărţi, aşa încât nu băgară în 
seamă platitudinile debitate de An ce-H. Căpitanul urmări un marcaj 
care începea din extremitatea estică a platoului și se continua peste 
crestele muntoase, până la o câmpie îndepărtată. Aglomerările 
marcate pe hartă se desfăceau în fuioare care se împleteau aleator la 
distanțe mai mari, generând noi pete. 

— Ce reprezintă codul ăsta? ceru el informații. 

— Beriliu. 

Palmele celor două brațe superioare plesniră a încântare. 

— Asta e o resursă foarte valoroasă! 

An ce-H indică o mare întinsă colorată într-o nuanţă cenușie. 

— lar aici pare a fi o rezervă de sare de galiu. 

— E uriașă! bâigui Tr ew-E uluit. 

— Dar e pe cealaltă faţă a planetei, ieşi Pl on-C din muţenie. 

— Vom trimite o sondă de explorare. 

— Căpitane, pentru a o putea urmări va trebui să mai plasăm 
câteva sonde pe orbite geostaţionare. Nu cred că merită cheltu... 

— Dacă nu dovedim că planeta asta e profitabilă din punct de 
vedere economic, nu va fi meritat nicio cheltuială! Amplasăm o sondă 
pe orbită geostaționară, iar pe cealaltă o punem să urmărească sonda 
de explorare. Când va ajunge din nou în aria de vizibilitate a sondei 
geostaţționare, ne va comunica datele culese. 

Căpitanul vorbi pe un ton care nu admitea să fie contrazis. 
Analiză hărțile mai departe și constată, cu o grimasă de dezamăgire, că 
doar o singură rezervă a platoului merita să fie băgată în seamă. În 
schimb, înspre vest și înspre nord se vedeau două marcaje a căror 
dimensiune stârnea interesul. 

— Acolo ce se găseşte? 

— Litiu, explică Tr ew-E. 

— Excelent! Să sperăm că estimările sondei orbitale se 
potrivesc cu realitatea din teren. Se răsuci spre Pl on-C: Avem direcţiile 
de căutare. Vreau un grafic de explorare după care să putem programa 
sondele. Vom lucra pe schimburi. 

— Voi împărți echipajul pe activități. 

— Perfect. Dar, dacă apare ceva neprevăzut, ai dezlegare să iei 
orice briss din oricare tip de activitate. Securitatea vine pe primul loc! 


Căpitanul spera ca temerea eșecului să nu fi răzbătut prin glasul 
lui. Misiunea anterioară se soldase cu victime, ceea ce făcea acest 
subiect extrem de sensibil. Pl on-C aprobă scurt, apoi cei prezenți 


plecară să-şi îndeplinească sarcinile. 
* 


Eşti destul de confuz. Peştera aceasta - locul de întâlnire al 
sgregaarzilor, după mărturiile expediției anterioare - a rămas pustie 
după călătoria sorilor pe cer. Dacă este să dai crezare înregistrărilor, 
perioada albastră ar fi trebuit să aducă cu ea populaţia locală. 

— Crezi că au părăsit aceste meleaguri după cele întâmplate la 
contactul precedent? Stai un pic pe gânduri şi reformulezi: Or fi plecat 
atunci, după eşecul contactului? Sau or fi fugit speriați când ne-au 
văzut venind? 

Ai venit pe Sgregaard extaziat ca un copil mic, aşteptându-te să 
vezi un joc de culori cu care să realizezi o grandioasă simfonie 
luminoasă. Chiar aşa te-ai exprimat: 

— Vreau să fiu dirijorul unei grandioase simfonii luminoase! 

Peștera este pustie. Singurele lumini sunt cele formate de razele 
care se strecoară prin găurile din tavan. În lipsa altui stimul te aşezi în 
poziție de meditaţie, cu ochii deschiși și laşi cei trei sori ai 
Sgregaardului să se plimbe pe deasupra peşterii. În starea aceea a 
non-minţii în care exiști doar la timpul prezent, succesiunea de lumini 
se aseamănă cu a unui aparat de fotografiat supraexpus. Conștiinţa ta 
înregistrează curgerea unei zile întregi ca pe un prezent etern, iar jocul 
luminilor roșii, albastre și galben-verzui crează un efect stroboscopic 
impresionant. În locul unei simfonii luminoase, amintirea ta din starea 
de conșştiență păstrează imaginea unui balet al culorilor. 

— Să fi fost supraexpuse aparatele de înregistrare folosite de 
expediția anterioară? te întrebi gânditor. Să fi interpretat aceste jocuri 
de lumini ca fiind fiinţe adevărate? 

Nu ţi se pare plauzibil. Poate că un membru al echipajului ar fi 
fost păcălit de acest carusel colorat, dar în niciun caz toți. 

— Erau specialiști bine pregătiți. Expediția era condusă de un 
arlot, șeful securităţii era un om, iar echipajul cuprindea un fraake. Nu, 
mă tem că ipoteza asta cade! 

Concluzia nu elimină senzaţia frustrantă a opacităţii planetei. De 
fiecare dată când extinzi AmbiSimţurile, deslușești același mesaj, 


repetat obsesiv: 


Am văzut alte lumi. Am găsit un bilet de plecare. 
* 


Retras în cabina lui, Tr ew-E reglă aparatele și așteptă 
efectuarea analizelelor. Verifică meticulos parametrii, căutând să 
analizeze cât mai complet bucata desprinsă din peretele culoarului 
albastru. Folosea pentru asta un program creat de el, bazat pe grafuri. 

Mi-ar fi prins bine ajutorul lui Dovol. 

Masculul fraake avea o imaginaţie deosebită, construind ipoteze 
din nimic. Multe dintre ele erau fanteziste, dar lui Tr ew-E îi plăcea să 
introducă în calculele sale orice idee, să acopere o paletă cât mai largă 
de posibilități. Metodele sale erau lente și eficiența lor se dovedea 
aproape nulă în cazul problemelor simple, motiv pentru care nu fusese 
apreciat în cariera de programator. Ceilalți considerau că pierdea 
vremea cu o multitudine de amănunte irelevante, care afectau 
credibilitatea rezultatelor programelor sale. 

După ce rulă o întreagă gamă de teste, softul conceput de el 
dădu un rezultat care-l puse pe gânduri. Analiza susținea că materialul 
din care era constituit peretele culoarului era transparent. Prin 
urmare, razele de lumină care-l străbăteau făceau să vibreze electronii 
acestuia şi să devină ei înșiși surse de lumină. Emisia se făcea cu 
predilecție în domeniul lungimilor de undă scurte şi, astfel, lumina 
difuzată de culoar căpăta un aspect albastru-fluorescent. 

Îşi scărpină braţul drept superior, gânditor. În mod normal, 
această difuzie constituia motivul pentru care, pe unele planete, cerul 
era albastru. Dar aici cerul îşi schimba culoarea în funcţie de soarele 
care se ridica deasupra orizontului: era sângeriu, violet, albastru, sau 
avea o tentă galben-verzuie. 

Și atunci, dacă atmosfera nu este mereu albastră, cum de se 
întâmpla acest lucru cu pereţii culoarului? Nu pot fi mai transparenți 
decât atmosfera... 

Calculatorul derulă un set de ipoteze. Una dintre ele punea 
fenomenul pe baza unei atmosfere prea rarefiate. Tr ew-E o găsi destul 
de improbabilă. O alta considera că structurile cristaline de la 
suprafața planetei reflectau lumina în așa fel încât, focalizată pe 
lungimea culoarului, creau o iluzie. 

Tr ew-E luă bucata de piatră din dispozitivul în care era 


analizată şi o studie atent. Simţea că se învârte în jurul problemei, iar 
răspunsul se află chiar sub botul său. Cum ar gândi Dovol în situația 
asta? 

Îi lipsea masculul fraake - de fapt îi lipseau toţi colegii din 
precedenta expediție. Nu fuseseră ei extrem de apropiaţi, dar traiul în 
acele condiţii precare îi obligase la o serie de compromisuri care 
stabilise o oarecare intimitate. Paradoxal, acum când se afla printre ai 
lui, Tr ew-E se simţea mai înstrăinat decât atunci. Doar Fy us-S i se 
părea mai accesibil cu stilul său lejer - ușor naiv, chiar. Tr ew-E puse 
deoparte bucata pe care o studia şi părăsi cabina strâmtă. Coridorul 
era înghesuit - cel puțin pentru conformaţia unui briss, a cărui talie 
joasă şi masivă necesita spaţiu în care să se rotească pentru a permite 
deplasarea pe cele două picioare scurte. 

Probabil că Allaeus a considerat coridorul prea scund, încercă să 
se consoleze gândindu-se la necazul altuia. 

Cabina lui Fy us-S se afla la trei uşi distanță de a sa, pe partea 
cealaltă a culoarului. Apăsă soneria și așteptă. Văzând că nu primește 
niciun răspuns, mai încercă o dată, apoi dădu să plece. Un declic îl 
țintui pe loc. Tr ew-E privi mirat ledul care-i confirma deblocarea ușii. 
Fy us-S nu ceruse nicio informaţie despre cine-l vizita. Dar asta nu e de 
mirare din partea lui, îşi dădu seama Tr ew-E și acționă dispozitivul de 
deschidere a ușii. 

Când păși înăuntru, simţi că-l cuprinde ameţeala. Într-un colţ al 
micii cabine, jarul mocnea în scobitura unei pietre ritualice, 
răspândind efluvii de rut. În alt colţ, o staţie mică își bubuia ritmul de 
transă - un pic prea tare, lucru care o făcea să sune uşor înfundat. Pe 
podeaua din material compozit, Fy us-S şi Og du-P, albinoasa, se 
împerecheau frenetic. De pe blana udă, cu șuvițe în neorânduaială, 
picura sudoarea care se adăuga mirosului jarului. 

— Hei, Tr ew-E! exclamă entuziasmat Fy us-S, fără a se opri din 
tăvăleală. Hai şi tu! 

Albinoasa îl mușcă în joacă de urecea păroasă, apoi mârâi 
provocator spre musafir, privindu-l cu ochi pofticioși. Tr ew-E ezită 
câteva clipe, neştiind cum să reacționeze. Nu era în haita lui și, firește, 
nu putea împărți trupurile celorlalți în virtutea acelui drept. Dar, câtă 
vreme cei doi părea dornici ca el să li se alăture, obiceiurile nu-şi mai 
aveau locul. Și suntem pe o navetă spațială, îşi dădu seama Tr ew-E. Ce 


relevanță mai au aici tradiţiile? 

Simţea crescând în el o nerăbdare care-i dădea ghes să intre în 
joc. Îşi dădu seama că dezinhibarea lui putea fi rodul substanţelor 
psihotrope aruncate pe jar, apoi uită de asta. Rămase conştient doar de 
dorinţa nestăvilită de a face sex cu colegii săi şi se aruncă în hârjoneala 
lor, amestecându-și trupul în căldura aromată a blănii lor. 

Se simțea nemaipomenit. Fy us-S şi albinoasa se mișcau 
fantastic. Gâfâielile și gemetele de plăcere se alăturară curând muzicii 
ritmate. Ochii împăienjeniţi ai lui Tr ew-E se defocalizară. Imaginile 
începură să se unduiască în jur, la unison cu mișcările trupurilor 
excitate. Prin pâcla tot mai deasă din jur distingea chipuri familiare. 

Dovol? i se adresă el umbrei înalte care părea că se apleacă 
asupra sa. Într-un colţ stăteau retrase impresiile a două siluete - 
Căpitane? Sanders? Ceva părea a se mișca greoi spre staţia de unde 
izvora muzica paradisiacă a simţurilor. Gu 'h-sss? Tu ești? Orscordul nu 
răspunse, dar mirosul fin al lui Tr ew-E desluși o aromă familiară 
printre mirosurile de trupuri asudate și de substanțe halucinogene. De 
Fon? Doar el putea fi - micul gerlein zburător, care întotdeauna lăsa în 
urma sa o dâră aromată. 

Erau acolo. Erau cu el - vechii camarazi - iar Tr ew-E se 
abandonă plăcerii de a se simţi binevenit undeva, de a-și găsi vizuina 
unei haite la care tânjea din copilăria sa. 

4. 


Soarele albastru și cel galben au apus. Intervalul de întuneric 
care urmează e singura perioadă în care pot fi zărite stelele. Acesta 
este extrem de scurt - foarte curând încep să apară irizații roşietice 
spre est. 

Perioada roşie se caracterizează printr-o vreme rece, tăioasă. 
Pitica roşie care urcă acum pe cer are o luminozitate și o putere 
calorică scăzută. Landerul este izolat termic de sporii nutritivi și 
mucusul secretat de polipi. 

Acest interval al zilei prezintă cele mai mici distorsiuni. Undele 
emise de elementele care compun planeta sunt clare, precis delimitate 
şi uşor de înregistrat. Pentru asta nu folosesc dispozitive magnetice, 
laser sau fractalice. Corpul meu secretă un tip special de enzime care 
dizolvă stratul superficial al polipilor cu care vin în contact. Pasta 
rezultată este un mediu perfect pentru imprimarea pe cale chimică a 


datelor culese. În procesul de hrănire ingerez această pastă, care se 
răspândeşte în trupul meu. Înregistrările devin parte din mine. Le pot 
accesa cu aceeași ușurință cu care apelez o amintire. 

Odată cu acest proces, mă maturizez. În timp, particulele 
minuscule de polipi îşi redobândesc consistenţa. Strat după strat de 
pastă cu informații se solidifică încet în fluidele corpului meu. Când 
trupul va fi saturat cu informaţii, voi fi devenit la rândul meu un polip. 
Atunci voi fi adăugat la structurile coraligene ale Marii Bariere de pe 
lumea mea de baștină, alăturându-mi cunoștințele imensei baze de 
date albeine. 

Nu voi mai avea conștiință de sine. 

Studiez cu atenţie datele culese de prima expediție. Nu mă 
încred în înregistrările altor rase, dar ele mă pot ajuta să-mi fac o idee 
de ansamblu cu privire la direcția de urmat. Fiind o misiune de 
explorare, majoritatea informaţiilor se referă la geologie sau la 
structuri fizico-chimice. Descoperirea civilizației sgregaarde a încheiat 
acea misiune şi a făcut necesară trimiterea unor Agenţi de Contact. 
Asta suntem noi - eu şi cuplul Allaeus-Stock. Abordăm problema din 
perspective diferite și, din acest motiv, observaţiile noastre se vor 
completa reciproc. 

Datele despre această specie presupus inteligentă provin în 
principal de la unul dintre membrii precedentei expediţii, Dovol. 
Fraake sunt o rasă predispusă să gândească în afara tiparelor, dar ceea 
ce am observat până acum mă determină să pun sub semnul întrebării 
observaţiile lui. Datoria noastră, a specialiştilor, este să verificăm toate 
detaliile până când se constată dacă este sau nu vorba despre un 
Contact. 


Expediția anterioară a identificat trei zone de interes. Una 
dintre ele este platoul, pe care n-am observat niciun indiciu al 
prezenţei sgregaarzilor, cu excepția unui fenomen natural care 
sugerează o iluzie. A doua este peştera în care s-au instalat Allaeus și 
Stock. Cel mai logic pas este să pornesc spre cea de-a treia zonă, cea 
care pare să fi declanşat problemele expediției anterioare. 

Ajung la masivul stâncos când soarele roşu s-a ridicat aproape 
complet deasupra liniei orizontului. Este o structură cristalină de 
dimensiunea unui munte mic, cu pereţi abrupți, crevase și un sistem 
labirintic de tuneluri ascuns sub suprafaţă. Vizibilitatea este perfectă. 


Sistemul audio-vocal sensibil îmi permite să folosesc ecolocația pentru 
a-l verifica. După cum îmi indică harta acustică, s-ar putea ca 
înaintarea prin tuneluri să fie dificilă în anumite zone în care acestea 
se îngustează prea mult, sau în care apar formaţiuni stâncoase pe sol. 


După primele estimări, voi avea nevoie de mai multe cicluri ale 
soarelui roşu pentru a-mi asigura trecerea către peştera în care se află 
sgregaarzii. Imi trasez mental un graf pentru a determina operaţiunile 


optime și succesiunea lor. Când acesta este gata, mă apuc de treabă. 
* 


Rapoartele cerute de comisiile guvernamentale erau extrem de 
stufoase. Căpitanul bombăni în sinea sa birocraţia excesivă. Îşi folosise 
toate relaţiile pentru a fi ales din lista comandanților eligibili ai acelei 
misiuni. Riscase, era conștient de asta, dar o oportunitate ca aceea nu 
apărea la tot pasul. Confederaţia se înhăma rareori la asemenea 
proiecte, deoarece erau considerate strategice. Prin urmare, treceau 
printr-un aparat birocratic extrem de stufos și, până se aproba 
implementarea lor, o altă rasă se angajase deja în realizarea lor. 

De data asta conjunctura făcuse ca niciuna dintre celelalte rase 
să nu fie dornică să-și reabiliteze cetățeanul. Așa încât, după ce 
proiectul misiunii parcursese istovitorul drum birocratic, se trezise 
aprobat înainte ca altcineva să fi făcut pasul. Un asemenea eveniment 
era rar. Căpitanul avusese informatori unde trebuia şi apucase să-și 
construiască la timp sistemul de pârghii şi relaţii care să-l propulseze 
în fruntea listei. 

Dacă izbândea, misiunea îi putea relansa cariera. Şi nu numai 
atât: îl putea îmbogăţi. lar pentru a ajunge la acel deziderat financiar 
era dispus să completeze orice fel de raport, oricât de stufos sau de 
idiot s-ar fi dovedit. 

Pl on-C ceru permisiunea să intre. Căpitanul securiză raportul la 
care lucra, apoi îl primi în cabina sa. Sobru și eficient, șeful securităţii 
era o persoană cu care căpitanul mai colaborase și în alte misiuni. Ştia 
ce poate și-l aprecia foarte mult. De aceea forțase multe mâini pentru 
a-l avea alături într-o misiune cu un grad de risc atât de ridicat. Din 
păcate, asta însemna că lăsase alegerea restului echipajului la 
dispoziția celorlalți păpușari. Nu-i convenise, dar considera că șeful 
securității este un element mult mai important în angrenajul misiunii 
decât oricare altul. 


Brissul cu blana vopsită în negru se așeză. Smocurile de blană 
din jurul ochilor, legate şi date cu fixativ, îl făceau să pară fioros. Ochii 
îi erau mereu injectaţi de la uleiurile iritante pe care le inhala ca să 
rămână în alertă. Cu o figură impasibilă, aşteptă ca şeful său să 
deschidă discuţia - lucru curios în conjunctura aceea, dar specific lui Pl 
on-C. 

— Ce date avem până acum? 

Căpitanul căută în biroul nichelat cutia cu şomoioage. Luă unul, 
îl stropi cu unul dintre parfumurile sale preferate, apoi îl aprinse. 

— Depozitul de beriliu a fost confirmat de probele culese de 
sonde. Este o zonă întinsă, cu relief accidentat, care conţine cristale de 
beril de dimensiuni enorme. 

— Perfect! 

Căpitanul bătu din palmele superioare, apoi suflă fumul în sus, 
satisfăcut. Îşi scărpină gușa care începuse să devină vizibilă. 

— Producătorii de nave şi de costume spațiale vor fi încântați! 

— Există acolo toate varietățile, îi atrase atenţia Pl on-C. Cele 
pure, incolore, dar și verzi, galbene, albastre, roșii, albe... 

— Ei, dacă vor oferi un preţ bun, ne vom tocmi și cu artizanii! se 
înduplecă, amuzat, căpitanul. Știu câteva rase care ţin la mare preț 
asemenea pietre preţioase. 

Șeful securităţii nu catadicsi să zâmbească. Rămase la fel de 
impasibil şi aşteptă ca superiorul său să-și termine numărul. Apoi 
continuă: 

— Au sosit şi datele despre depozitele de litiu. Unul conține 
cantități impresionante de spodumen, iar celălalt de lepidolit. 
Sintetizarea litiului din aceste amestecuri va genera cheltuieli 
importante, dar depozitele sunt suficient de mari ca să renteze. 

Căpitanul știa că Pl on-C nu vorbea doar ca să impresioneze. 
Pentru el erau importante cifrele și eficiența. Bănuia că nu avea prea 
multe cunoştinţe de chimie, dar folosise programe care-i dăduseră 
estimări realiste pe baza observaţiilor din teren. 

— E bine. Industria militară a fost întotdeauna un client serios. 
Căpitanul ridică sprâncenele stufoase: Galiul? 

— Sonda n-a ajuns încă, răspunse laconic șeful securităţii. Pe 
traseu am descoperit și alte depozite, mai mici. Le vom studia 


importanţa înainte de trage o concluzie. 

Căpitanul încuviință din cap, mulțumit. Era bine și ce aveau 
până atunci. Din punct de vedere economic, misiunea se dovedea 
extrem de promițătoare. Dar întreprinderea aceea mai cunoştea un 
aspect, mai delicat: contactul cu indigenii presupus inteligenți. Deşi nu 
mişcaseră un deget ca să susțină financiar expediția aceea, celelalte 
rase din galaxie abia așteptau să sară la gâtul Confederaţiei în cazul în 
care nu-și îndeplinea obligaţiile legate de contactul cu o specie nouă. I 
se trimiseseră pe cap trei specialiști - un om, un nihr şi un albein - și 
trebuia să le asigure întreaga cooperare pentru a-i ajuta să-și 
îndeplinească sarcinile. Și, conform protocoalelor semnate de 
Confederație, indicaţiile acestora veneau înaintea oricăror interese 
economice. 

Nu lăsă să se vadă pe chipul său nemulțumirea pentru această 
stare de fapt. Se mulțumi să întrebe, aparent dezinteresat: 

— Ce spun specialiștii? 

— Deocamdată, nimic! veni răspunsul izbăvitor. Se pare că 
fenomenele nu se desfășoară întocmai cum le-a consemnat precedenta 
expediție. Niciunul dintre specialiști nu are detalii relevante. 

— Nimic care să ne afecteze lucrările, sublinie căpitanul 
aspectul care-l interesa. Asta e bine. Vestea îl aduse într-o dispoziţie 
mărinimoasă: Sper că te ocupi în continuare de siguranţa lor. Nu sunt 
sub jurisdicția noastră, dar nu vreau să fim acuzați că nu dăm și noi o 
mână de ajutor. 

— Mă ocup de siguranţa lor întocmai ca și de aceea a echipajului 
nostru, confirmă Pl on-C. Cu discreţie în cazul albeinului, fireşte! 

— Firește! chicoti căpitanul. 

Ziua se dovedea a fi una promițătoare, până la urmă. Cu 
asemenea veşti, completarea rapoartelor nu mai părea un chin chiar 
atât de mare. 


x 
— Unde greşim, Stock? 
Refuzi să accepţi că planeta este peste puterile tale. 
— Nu există planetă peste puterile AmbiSimţurilor, atragi 
atenţia. 
Afirmația ta poate fi valabilă pentru un cuplu experimentat, nu 


pentru unul aspirant. 


— E prima noastră misiune serioasă, Stock! N-am de gând să ne 
întoarcem acasă cu coada între picioare! Ce vom spune - că n-am fost 
în stare nici măcar să trecem de primul nivel de interacțiune al 
ecosistemului? 


Tenacitatea este o calitate a rasei umane. Dar încăpățânarea 
prostească în fața evidenţei nu poate duce la nimic bun. 

— Aici te înșeli, Stock! Viziunea asta fatalistă a dus specia ta în 
pragul extincției. Dacă n-ar fi fost încăpățânarea prostească a 
strămoșilor mei de a căuta o scăpare pentru voi, demult aţi fi devenit 
doar o pagină moartă a istoriei! 

Mâinile tale înmănușate bat darabana pe colțul de aluminiu de 
la marginea taberei. Știi că domul în care te afli a fost testat și aprobat 
de Ordinul Dual. Forma sa piramidală şi materialul compozit 
transparent din care este format nu împiedică comunicarea la nivel 
metafizic. Dimpotrivă, chiar o augmentează. 

— Poate e de vină generatorul? indici aparatul greoi și 
zgomotos care se îngrijește de păstrarea unui ambient propice vieţii în 
interiorul taberei. 


Acea sursă de decibeli și elemente poluante ar putea ţine la 
distanță sgregaarzii, dar n-ar justifica incapacitatea ta de a trece de 
primul nivel de comunicare cu ecosistemul. 

Există doar un singur lucru pe care nu l-ai încercat dintre 
tehnicile învăţate la cursurile Ordinului: să te concentrezi asupra unui 
singur element al mediului, pentru a stabili o punte de comunicare cu 


el. Prin intermediul lui, există şansa de a găsi cheia către ecosistem. 
* 


În cabina de comandă era cald. Acţiunea conjugată a celor doi 
sori aflați acum pe cer ducea, la orele amiezii, la caniculă. Atmosfera 
coclită îi amintea lui Tr ew-E de un episod petrecut demult, parcă în 
altă viață. Era cu bunul său prieten Dovol și încerca să pună în 
funcțiune aparatul de aer condiționat, prea vechi și uzat ca să mai facă 
faţă. 

Se ridică de pe bancă și se duse spre gura de ventilaţie. Spre 
deosebire de aparatul din amintirile sale, acesta mergea ca uns. Dar, 
cumva, nu era în stare să primenească aerul din cabină. 


— E vreo problemă? îl interpelă An ce-H, văzându-l că dă 


târcoale aparatului. 

— E cald, se justifică Tr ew-E. Am vrut să verific dacă 
funcționează. 

Reveni la locul său, plictisit. Cu gesturi mecanice comută 
imaginile de pe ecran, făcând un tur al camerelor video de pe platou. 
Ca de obicei, una dintre camerele mobile de pe Culoarul Albastru 
intrase într-o buclă de eroare. Verifică în program care era cea mai 
apropiată echipă de locul cu pricina şi o abordă. 

— St ap-A, treci te rog și pe la Culoar. 

— Altă cameră? pufni femela. 

— Da. 

Întrerupse legătura şi se lăsă pe spate. Privi ceasul şi se strâmbă 
nemulțumit, văzând cât mai aveau din schimb. Și-ar fi dorit ceva 
acțiune şi, în mod ciudat, ajunse să regrete tensiunea vremurilor de 
demult, în care platoul se umplea de sgregaarzi. Măcar se întâmpla 
ceva. Acum, ființele translucide păreau că intraseră în pământ. Chiar şi 
peștera cu artefactul era goală. 

Specialiștii nu-l contactaseră pentru a-i cere amănunte, dar 
colegii săi de echipă îl mai trăgeau de limbă. În faţa realităţii și a 
întrebărilor lor nedumerite, Tr ew-E începea deja să se îndoiască de 
cele văzute în misiunea precedentă. Când privea înregistrările de 
atunci se întreba dacă nu cumva acela fusese doar un film proiectat de 
Dovol din dorinţa de a-i face să-i creadă teoriile. Și atunci, cum se 
justifică accidentul? 

Dar avusese loc vreun accident? Sau scuterul fusese victima 
unei banale erori de pilotaj? Își luă capul în mâini. Simţea că-și pierde 
minţile, iar pilulele contra depresiei își făceau tot mai greu efectul. 
Închise ochii şi încercă să se destindă. 

Aţipi. În vis, i se păru că ajunsese din nou în modulul vechi, 
straniu în încercarea lui de a se plia pe necesităţile mai multor specii. 
Dovol îi molipsea pe toți cu entuziasmul său, Sanders, morocănos, îi 
reteza elanul, iar căpitanul insista cu respectarea programului. Dincolo 
de hublouri, sgregarzii sclipeau în lumina soarelui ca nişte spoturi 
multicolore. Aplecat peste consolă, Gu'h-sss lucra parcă în transă. 
Încercă să se uite la ce lucra, dar nu reuşi să vadă decât sigla Băncii 
Comerciale a Confederaţiei. 

Ce treabă are un orscord cu Confederaţia? Tr ew-E încercă să-și 


limpezească gândurile şi-şi dădu seama că dormea cu ochii 
întredeschiși. Imagini din lumea reală se amestecaseră cu scena din 
vis. Cineva stătea aplecat deasupra consolei și era în legătură cu banca, 
dar acela nu era Gu'h-sss. 

Era An ce-H. 

— Ce faci? 

An ce-H tresări la auzul glasului colegului său. Închise imediat 
protocolul de comunicare şi se răsuci spre Tr ew-E. 

— Poftim? zâmbi fals. 

— Frai în legătură cu Banca Comercială. Ce treabă are ea aici? 

În timp ce întreba, accesă rapid jurnalul de comunicaţii. Toate 
erau către nava purtătoare de pe orbită, chiar și ultima, care fusese 
închisă cu câteva secunde înainte. 

— Nu știu despre ce vorbeşti, replică senin An ce-H. Am trimis 
către navă un raport ştiinţific cu ultimele date culese de sonde. 

Tr ew-E verifică sumarul transmisiei. Se părea că An ce-H avea 
dreptate. Se pregăti să închidă rutina de verificare şi să-i dea credit 
colegului său, când îi sări în ochi un non-acces. Putea să fie doar o 
înregistrare eronată pe care An ce-H o ştersese și rămăsese 
menționată în sumar. Tr ew-E preferă totuși s-o verifice şi, spre 
surpriza sa, constată că ocupa prea mult spațiu pentru o înregistrare 
ştearsă. Asta însemna un singur lucru: înregistrarea cu pricina fusese 
codificată sub forma unui non-acces. Codul de decriptare se găsea la 
celălalt capăt al transmisiei. 

Tr ew-E duse mâna la butonul de alarmă. 

— Ori îmi spui ce e cu non-accesul ăsta, ori dau alarma! 

An ce-H începu să transpire. 

— E o eroare de... 

Degetele cu gheare boante ale lui Tr ew-E coborâră mai mult. 
Aproape atingeau butonul. 

— E o înregistrare codificată să apară ca non-acces, i-o reteză 
colegului său. Spune-mi! Acum! sublinie el. 

O serie de stări contradictorii trecură pe chipul de obicei 
impasibil al lui An ce-H. După câteva clipe de luptă interioară, 
relaxarea mușchilor îi indică lui Tr ew-E că acesta cedase. 

— E o notă către Banca Centrală a Confederaţiei, mărturisi el. 


— Asta am bănuit. Ce treabă ai tu cu ea? 

Mustăţile lui An ce-H se zbârliră. 

— Sunt... angajatul lor, recunoscu reticent. 

Mintea lui Tr ew-E lucra grăbită. 

— Şi pe nava purtătoare este un alt agent. La marginea acestui 
sistem stelar este o navetă a Băncii. Cel de pe nava purtătoare îi 
transmite în pachete private informaţiile pe care le primeşte de la 
mine. 

— Şi ce informaţii ai trimis? 

— Despre resursele planetei. 

Graba cu care răspunse îi dădu de înţeles lui Tr ew-E că spusele 
colegului său ascundeau un alt sens. 

— Aceste date se regăsesc și în restul transmisiei. Ce conține 
aparte înregistrarea ta? 

An ce-H înghiţi cu greu. Își linse botul, ezitând, apoi chelălăi 
scurt. 

— Detalii despre depozite nedescoperite de sondele oficiale. 

Tr ew-E căscă ochii mari, uimit. Fără a-și dezlipi degetele de pe 
butonul de alarmă, spuse pe un ton calm: 

— Cred că e cazul să-mi spui toată tărășenia de la un cap la 
celălalt. Mângăie ostentativ butonul: Ascult! 

An ce-H încuviinţă, înfrânt. 

— Drepturile de exploatare ale depozitelor descoperite aici vor 
fi licitate de diverse companii din Confederație. În funcţie de 
importanța lor, se poate ajunge la sume colosale. Banca Comercială 
vrea să afle despre posibilele depozite care scapă cercetării oficiale și 
pentru care nu se vor organiza licitaţii. Drepturile de exploatare ale 
acestora vor putea fi achiziționate la preţuri mici, deoarece nici nu se 
va şti dacă ele chiar există sau nu. Nici cât de mari sunt. Vor reprezenta 
o investiţie cu risc. 

— lar tu te afli aici pentru ca Banca să nu riște, ci să meargă la 
sigur! 

— Da, admise An ce-H. 

— Şi ce depozite au putut scăpa sondelor noastre? 

— Cele care nu apar pe analiza spectroscopică. 

Chipul lui Tr ew-E se lumină. 


— Analiză pe care tu ai propus-o, pentru a eficientiza procesul 
de căutare! Impresionant! 

An ce-H rânji, cu o urmă de mândire care se stinse repede. 

— Da. Analiza spectroscopică poate oferi detalii relevante doar 
despre depozitele care se întind orizontal sub suprafaţă. Pentru cele 
care se întind pe verticală, spre adâncurile planetei, este ineficientă. 
Singurul indiciu pentru acestea erau mostrele culese de misiunea 
anterioară. 

Vorbele lui An ce-H justificau micile erori sesizate de Tr ew-E în 
înregistrarea provenită de la expediția precedentă. Probabil că el - sau 
agentul băncii aflat pe nava purtătoare - prelucraseră datele. 

— Te-ai bazat pe faptul că, odată descoperite depozite se 
suprafață, nu vor mai fi căutate și cele de adâncime, din lipsă de timp. 

— Întocmai. Însă eu le-am căutat. Am avut grijă să fiu implicat în 
activităţi în zonele din care aţi cules voi mostre şi am verificat în 
profunzime fiecare loc. 

— Şi ai găsit ceva? 

— Da. Un depozit de diamante care coboară foarte adânc în 
scoarța planetei. 

— Un adevărat giuvaer pentru Bancă! îşi permise Tr ew-E un joc 
de cuvinte. 

— O exploatare de adâncime va necesita investiții mari, dar ar 
trebui să fie extrem de profitabilă. 

Odată dezvăluit secretul, An ce-H își recăpătă stăpânirea de sine. 
Se ridică de la locul său și veni lângă Tr ew-E. Mâinile sale inferioare se 
împreunară. 

— Dar... aş vrea ca asta să rămână între noi. Am sperat să rămân 
nedescoperit, recunoscu. Însă ne vom descurca și așa. Spune ce vrei ca 
să păstrezi pentru tine tot ce ţi-am spus. 

Degetele lui Tr ew-E şovăiră deasupra butonului. Dacă-l apăsa, 
toată mascarada s-ar fi terminat. Dar de ce-aș face-o? Căpitanul și-a 
găsit depozitele sale, iar Banca pe al ei. Nimeni nu iese în pierdere. 
Dacă-l dau de gol pe An ce-H, se va schimba doar proporţia în care se vor 
împărţi câștigurile între aceiași jucători. Văzându-l că ezită, An ce-H 
căpătă curaj: 

— Spune! îl îndemnă. Vrei cotă parte din profit? Acţiuni? 


Diamante? 

Pe măsură ce enumera câștigurile, lui An ce-H îi sticleau ochii. 
Nici tr ew-E nu reușea să rămână indiferent. Derutat, privi în jur în 
căutarea unui reper care să-l ajute să ia o decizie. Ochii îi căzură pe 
gura de ventilaţie. Tresări. Amintirile năvăliră din nou peste el. 

— Nimic din toate astea, murmură. Se uită în ochii de ambră ai 
lui An ce-H: Vreau ca Banca Comercială să le ofere cotă parte din profit 
foştilor mei colegi. Să-i ajute să iasă din impasul financiar în care se 
află acum și să-și relanseze carierele. 

— Dar nu sunt brissi, îi atrase atenţia An ce-H. 

— Nu, nu sunt. Dar sunt prietenii mei. Nişte prieteni mai puţin 
norocoşi. Măcar atât le datorez. 

An ce-H încuviință gânditor din cap. 

— O să văd ce pot face. 

— Vreau răspunsul mâine, la ora asta! îi atrase atenţia Tr ew-E. 
Altfel... 

Nu era nevoie să-și încheie propoziţia. 

5. 

Săpăturile merg destul de greu. Peştera este formată dintr-o 
rocă a cărei structură pune probleme. Este extrem de friabilă și fiecare 
acțiune a dispozitivului de tăiere duce la formarea de fisuri şi 
crăpături, sau la fărâmițarea instantanee a unei structuri întregi. Am 
nevoie de un ciclu suplimentar pentru a produce enzimele necesare 
care să permită landerului să consolideze peretele rocii. Un alt ciclu îl 
consum pentru armarea efectivă a diferitelor porțiuni ale tunelului, ca 
să nu risc surparea tavanului. 

În total, trec cinci cicluri ale soarelui roşu în loc de trei, cât 
estimasem inițial. Nu-mi place când apar asemenea greșeli, iar asta mă 
determină să pun şi mai mult sub semnul întrebării datele culese de 
expediția anterioară. Deși bănuiam că nu sunt de încredere pentru 
cineva aşa de riguros şi meticulos ca mine, nu mă aşteptam să fie atât 
de incomplete, ţinând cont că era vorba despre o misiune de explorare. 
Începând de acum voi reveni la principiul fundamental pe care ne 
bazăm noi, albeinii: când vrei ca un lucru să fie bine făcut, fă-l de la 
început până la sfârşit. 

După ce trec de porțiunile îngustate ale tunelurilor am cale 
liberă către peștera care, conform înregistrărilor precedentei expediţii, 


constituie o așezare permanentă a sgregaarzilor. Observațiile făcute pe 
platou şi lipsa momentană a oricărei dovezi a existenței unei populații 
indigene mă fac să rămân circumspect în legătură cu ce aș putea găsi în 
peşteră. Într-adevăr, expediţia respectivă a avut în componenţă un 
fraake şi un arlot. Rasa celui dintâi este recunoscută pentru istețime şi 
pentru abilitatea de a face conexiuni rapide între diferite idei. Cealaltă 
rasă posedă o capacitate organizatorică și administrativă remarcabilă. 
Prin urmare, cei doi membri ai echipajului pot prezenta destulă 
încredere pentru un albein. 

Observațiile celorlalți pot fi ignorate, întrucât aparţin unor rase 
inferioare. Mă gândesc dacă nu cumva cei doi s-au lăsat induși în 
eroare de softul programat de Tr ew-E. Rasa brissilor păroşi abia poate 
fi deosebită de o adunătură de animale gregare, iar Tr ew-E este mai 
patetic decât media. Prin urmare, simulările sale prezintă un risc de 
eroare ridicat. E posibil ca totul să fi fost doar o iluzie amplificată de o 
simulare defectuoasă. 

Rămâne totuși un semn de întrebare: cum se explică incidentele 
care au dus la eșecul Primului Contact? 

Nu-mi place. Un mediu cu prea mult haos și incertitudini este un 
univers ratat, o iluzie, un element subiectiv. Unversul real este ordonat 
după principii clare, chiar dacă unele dintre ele scapă cunoașterii 
noastre actuale. 

Trebuie să pun ordine în universul sgregaard şi asta cât mai 
repede. Altfel, misiunea aceasta se va desfășura la fel de haotic ca și 
precedenta. Asta va duce la eșec - un lucru inacceptabil pentru un 
albein cu reputaţia mea. 

Landerul înaintează lin prin tunelul devenit deja suficient de 
încăpător ca să nu mai necesite ajustări. Setez producţia de spori la un 
nivel ridicat. Voi avea nevoie de multă hrană pentru a susține efortul 
intelectual pe care-l presupune munca de acolo. După un ultim cot al 
tunelului, ajung la destinaţie. 


Peștera este goală. 
* 


Ajunsese într-un punct mort. Nicio simulare rulată pe marginea 
bucății desprinse din peretele Culoarului Albastru nu dăduse vreun 
rezultat. Injură în barba vârstată cu alb. 


— S-a întâmplat ceva? 


St ap-A verifica stocurile de hrană din cala navetei şi nu-și ridică 
privirea de pe afişaj când îi puse întrebarea. 

— Am luat o bucată de rocă, explică Tr ew-E. Prezintă niște 
proprietăţi ciudate şi am vrut s-o studiez. Din păcate, nu mă dumiresc 
ce e cu ea. 

— Ai încercat să discuţi cu albeinul despre asta? În definitiv, el 
este specialistul științific. 

Tr ew-E negă. 

— Nu m-am gândit. 

Pe briss nu-l atrăgea perspectiva de a aborda mingea aceea 
lățoasă şi arogantă. Blana lui duhnea înfiorător, iar jegul în care trăia 
ridica semne de întrebare legate de inteligența proverbială a rasei sale. 
În plus, era deconcertant să discuţi cu o ființă care arăta ca o minge 
blănoasă. Singurul luru vizibil pe suprafața ei era o fantă care servea 
atât ca organ auditiv, cât şi ca gură. Lui Tr ew-E i se părea în același 
timp fascinant şi oribil sistemul paralel al terminațţiilor nervoase care-i 
permiteau albeinului să recepteze sunetele care reverberau în canalul 
auditiv şi să le emită înapoi, modificate în conformitate cu răspunsul 
dorit. 

— Dar nu e o idee rea, admise el cu jumătate de gură. 

Trebuia să vorbească cu Pl on-C despre asta. Doar cu 
permisiunea lui îl putea deranja pe Caa-poo. Verifică ce făcea în acel 
moment şeful securității. Era într-o patrulare în zona de est a platoului, 
alături de An ce-H. Tr ew-E zâmbi. Lucrurile căpătaseră o întorsătură 
favorabilă, la care nimeni nu se mai așteptase după eșecul misiunii 
anterioare. Întâi fusese reabilitat el. Acum, dintr-un noroc pur, găsise 
pârghia prin care-i putea ajuta şi pe ceilalți să ia viața de la capăt. 
Banca Comercială îi acceptase cererile și, din ce-i spusese An ce-H, 
pornise deja demersurile de căutare a orscordului, arlotului și 
gerleinului. 

Pentru om n-avea ce face. Murise, iar familia sa primea o pensie 
de urmaș. În ceea ce-l privea pe Dovol, banii nu-i mai foloseau la nimic. 
Ajuns o epavă, singura lui speranţă era să iasă odată din laboratoarele 
militare şi să-și găsească un loc liniştit în care să-și petreacă ultimii ani 
ai vieţii. 

Tr ew-E avu în clipa aceea viziunea unui viitor în care el și Dovol 
trăiau retrași undeva, într-un loc liniștit. Doi prieteni îmbătrânind 


împreună, descurcându-se cu renta viageră a brissului şi cu câștigurile 
depuse cu grijă la bancă. 

Ne-am putea retrage chiar pe Sgregaard! îşi dădu el seama. Dacă 
planeta se dovedea rentabilă din punct de vedere economic şi se 
stabilea o punte de legătură cu indigenii, mai mult ca sigur că avea să 
se înfiinţeze o ambasadă. S-ar putea găsi și pentru noi un loc acolo... 

Îşi dădu seama că St ap-A se ridicase de la locul ei și venise în 
spatele său. Cele patru mâini i se așezară pe umeri și pe spate, 
masându-l. 

— Eşti foarte tensionat, toarse ea. Ştii ceva? Mai avem câteva 
minute până ni se termină schimbul. Ce zici să mergem la mine în 
cabină după aceea și să-ţi fac un masaj adevărat? O să fii ca nou! 

Ideea era tentantă și Tr ew-E îi dădu curs. După ce ieşiră din 
tură, se îmbăie și se prezentă la uşa femelei. Aceasta îl aștepta 
pregătită cu uleiuri aromate și-l îndemnă să se întindă pe pledul din 
mijlocul cabinei. Mirosul puternic al țesăturii invadă nările brissului, 
producându-i o stare de ameţeală plăcută. Se relaxă, iar masajul 
femelei îl transformă într-un aluat pregătit să ia orice formă ar fi dorit 
aceasta. Nu protestă când St ap-A deveni mai îndrăzneață și-și prelungi 
masajul spre zonele intime. Fără să-și dea seama când se întâmplase 
asta, Tr ew-e se trezi călare pe femela care gemea asudată. Când obosi, 
femela trecu ea la conducere şi nu se opri până nu stoarse din el ultima 
picătură de vlagă. 

Când se lăsă în fund lângă trupul lui epuizat, zâmbea fericită. 

— E mai bine acum? 

— Da, schelălăi el. 

Până și efortul de a vorbi era prea mult. 

— Acum că ne-am ocupat de partea fizică, hai să vedem și de 
restul! Mâna ei delicată se juca pe conturul botului său cu fire albe: 
Descarcă-ţi sufletul! îl îndemnă. 

Tr ew-E era incapabil să i se mai opună în vreun fel şi lăsă toate 
gândurile negre și nemulțumirile să iasă la lumină. St ap-A se dovedi o 
bună ascultătoare şi un fin psiholog. Când terminară şedinţa, Tr ew-E 


se simţea ca nou. 
* 


Te uiţi atent de jur împrejur, extinzând AmbiSimţurile. Studiezi 
în treacăt cordonul de siguranţă instalat de echipa lui Pl on-C, dar nu-i 


dai prea multă importanţă. E un instrument folositor pentru protecţie, 
dar nu se ridică la înălțimea sensibilităţii pe care o dă percepţia 
dezvoltată de simbioza dintre un om și un nihr. 

AmbiSimţurile se scurg în josul pintenului stâncos pe care se 
află tabăra, până la încăperea principală a peșterii. Nu ştii ce cauţi. Ai 
mai explorat peştera cu ajutorul AmbiSimţurilor, dar acum tatonezi 
terenul în căutarea unui element asupra căruia să te concentrezi. 
Aştepţi un indiciu, ceva care să declanșeze semnalul de alarmă al 
intuiţiei - o indicație a unui loc diferit de celelalte. 

Tragi adânc aer în piept. De undeva vine un miros specific, un fel 
de ionizare. Niciun raport al primei expediţii nu menționează un 
asemenea fenomen. E firesc. Simţurile psiho-simbiotice trec dincolo de 
limitele organelor de simţ ale unor ființe obișnuite. În plus, filtrele 
nazale împiedică depistarea mirosurilor. Ceea ce detectezi tu ţine de 
simţul clarolfactiv. 

— Ai dreptate, Stock! Ca întotdeauna. 

Râzi amuzat. E un fenomen interesant - majoritatea oamenilor 
care au intrat în psiho-simbioză cu rasa nihr au ajuns, în timp să 
adopte un comportament destul de copilăros. 

Rafinezi AmbiSimţurile, izolând ionizarea de mirosurile din jur. 
În cele din urmă o legi de piatra-artefact din peşteră. Îţi aminteşti că 
aceasta avea o mențiune specială în raportul primei expediţii. Printre 
ipotezele funcției sale se numără cea de obiect de cult şi cea de hartă 
tridimensională. 

Înconjori piatra cu AmbiSimţurile acordate la un nivel extrem 
de fin. Îi mângâi exteriorul, căutând să-i simţi eventualul biocâmp. E 
acolo, dar pare impenetrabil, la fel ca întreaga planetă. Explorezi în 
continuare. Te concentrezi în primul rând pe clarviziune și clarkinezie, 
pentru a sesiza amprente energetice. Dacă este un artefact, în ea ar fi 
trebuit să rămână înregistrate părți din biocâmpul celui care a 
sculptat-o. 

Nu detectezi aşa ceva, deși există o amprentă energetică. Ascuţi 
la maxim AmbiSimţurile, atingând discret câmpul energetic. Prinzi 
firul unei linii de câmp şi-i urmezi cursul. 

— Ciudat... murmuri. 

Piatra nu păstrează înregistrarea amprentei energetice a 
vreunei ființe. Nu. Ea este săpată de un câmp energetic necunoscut. 


* 


Îl acostă pe PI on-C abia când acesta își termină activitățile de 
afară. Când reveni la navetă alături de An ce-H, Tr ew-E simţi 
neliniștea emanată de agentul bancar. Îi adresă o întrebare mută din 
priviri, rămasă fără răspuns. Șeful securității își dezbrăcă scafandrul 
spaţial, în timp ce Tr ew-E aştepta nerăbdător lângă sas. 

— Te pot ajuta? 

Tr ew-E scoase la lumină recipientul în care păstra mostra de 
rocă. 

— Aş vrea să-i cer părerea lui Caa-poo despre asta. 

Pl on-C studie în treacăt bucata albastră. 

— l-o duc eu, se oferi. Tocmai am descoperit pe platou indicii 
ale unor posibile depozite verticale şi vreau să le studiez după 
programul de odihnă. 

Cuvintele lui traseră un semnal de alarmă în mintea lui Tr ew-E. 
ÎI căută din priviri pe An ce-H, dar acesta dispăruse. Îl locul lui, în 
pragul ușii se ivi Fy us-S. În ziua aceea își împletise şuviţele de blană - 
sau o făcuse albinoasa pentru el - într-un model care amintea de 
Domul Vegetal de pe Ao-Drideh. 

— Am primit mesaj de la sonda trimisă pe cealaltă față a 
planetei! 

Pl on-C se descotorosi și de ultimul crac al pantalonilor şi așeză 
grăbit scafandrul în rastel. Luă recipientul din mâna lui Tr ew-E, îl puse 
sub una dintre subsuori și străbătu cu pași mari culoarul până la 
cabina de comandă. Anunţat și el - probabil de către We er-Y - 
căpitanul își făcu apariţia, aranjându-și ținuta. 

— Ce spune? întrebă. 

— Nu știu, se scuză Fy us-S, așezându-se înapoi la consolă. Acum 
a sosit. 

Rulă secvența de decodificare. Pe ecranul virtual apăru o 
imagine a regiunii. Locul arăta ca un crater uriaș, cu un diametru de 
câteva sute de kilometri. Datele tehnice umplură ecranul, iar căpitanul 
scoase un urlet admirativ. 

— Toată coama aceea care înconjoară locul e plină cu depozite 
de bauxită! 

— lar semicercul nordic conţine multe depozite de zinc, arătă Pl 


on-C. 

We er-Y introduse rapid câteva comenzi, iar calculatorul de 
bord făcu o estimare a rezervelor de galiu din cele două depozite. 

— E suficient ca să justifice o exploatare! 

— Şi asta nu e tot, murmură Pl on-C privind siderat ecranul. 

Rareori putea fi surprins de ceva șeful securității. Acum însă era 
realmente șocat. 

— Sigur nu sunt greșite datele? întrebă. 

Fy us-S verifică modul în care fuseseră decodificate. Clătină din 
cap. 

— Nu. Ce avem pe ecran sunt chiar datele culese de sondă. 

Suprafața de câteva zeci de mii de metri pătrați a craterului era 
acoperită de o mare de galiu. 

— Aşa ceva n-am auzit să mai existe pe nicio planetă, rămase 
sceptic P on-C. 

— Aici nu suntem pe o planetă oarecare. Suntem în paradis! 

Căpitanul își frecă satisfăcut cele patru mâini. Dăduseră lovitura. 

— Propun să celebrăm evenimentul! O sărbătoare în cinstea 
celor trei sori care ne-au vegheat succesul! 

— O nouă sărbătoare în calendarul briss! se entuziasmară Fy 
us-S şi Og du-P. Ne vom ocupa noi de organizarea ei. 

Nimeni nu obiectă la o asemenea propunere. 

6. 

Peștera e pustie şi, oricât am cercetat, n-am găsit niciun semn că 
ar fi fost locuită. În orice aşezare, chiar părăsită, rămân urme de 
alimente, obiecte, sau excremente. Aici nu există niciun semn care să 
sugereze că, pentru o vreme, a fost locuinţa unui grup. 

Relatările păstrate de la misiunea anterioară vorbesc despre un 
grup de sgregaarzi cu caracteristici speciale, incapabili să se deplaseze 
pe distanţe lungi și având probleme în focalizare a luminii. Rulez 
mental toate condiţiile de mediu care diferențiază această peșteră de 
platou. Încerc să-mi dau seama cum s-ar reflecta aici condiţiile externe 
despre care bănuiesc că ar fi putut induce iluzia unor ființe. 

Peştera este străbătută de curenţi aerieni condensaţi sub formă 
de ceață. Nuanţa lor este roşiatică, iar viteza de deplasare variază în 
funcţie de soarele care se află pe cer. Desigur, pentru organele vizuale 


ale celorlalți participanţi la această misiune, peştera apare doar ca un 
loc întunecat cu vagi irizații luminoase în zona intrării. Enzimele mele 
asigură o concentraţie optimă a substanţei picurilor, care operează la 
fel de bine pe întuneric şi pe lumină. 


În sol se află mici crăpături - un fel de fose din care, la 
răstimpuri, se degajă aburi verzui. Am mai văzut un fenomen 
asemănător - la o scară mult mai mare - într-o regiune a platoului. 
Când curenții roșii trec de o anumită intensitate, iar emanațiile de gaze 
verzi ating o anumită concentraţie, zonele de confluență ale celor două 
fenomene produc mici distorsiuni ale încărcăturii electromagnetice a 
peșterii. Apar regiuni ciclonice și anti-ciclonice, a căror echilibrare 
duce la fenomene interesante din punct de vedere fizic. Le înregistrez, 
dar caut să nu transform prea mult din mine în polipi pentru acest 
fenomen. Mă păstrez pentru altceva. 

Caut să-mi dau seama dacă aceste anomalii electromagnetice - 
vizibile cu predilecție în perioada guvernată de soarele roşu - puteau 
produce iluziile observate de expediţia anterioară. Şi pe platou există 
curenţi roşietici sau emanaţii de gaze verzi, dar este un loc deschis. În 
peșteră, deoarece locul este închis, are loc o concentrare a lor în zonele 
de confluență și de aceea e posibil ca așa-zișii sgregaarzi de aici să fi 
părut diferţi. În plus, reflecţiile pereţilor cristalini pot da impresia că 
fenomenele rămân captive în peșteră şi nu se propagă la distanţă. 

Este o ipoteză plauzibilă. Studiez fenomenul timp de mai multe 
zile și, deşi nu pare să arate imagini ca acelea ale sgregaarzilor, 
produce fenomene luminoase interesante. În cine-ştie-ce conjunctură, 


ar fi putut crea iluzia unor ființe. 
* 


Rapoartele deveniseră o plăcere în noile condiţiile. Toate 
rutinele plicticoase dispăreau în fața succesului evident al misiunii. 
Depozitele semnalate de analiza spectroscopică realizată de pe orbită 
se dovediseră reale. Mai mult, ultimul dintre ele era o adevărată mană 
a astrelor. 

Căpitanul aproape că nu mai era atent la datele pe care i le 
prezenta Pl on-C. Acesta investiga situația unor presupuse depozite 
verticale, semnalate de probele culese de misiunea anterioară și de 
verificările făcute pe teren de șeful securităţii. 


— Deja avem cu ce atrage investitorii, îl atenționă căpitanul. 


Scopul misiunii noastre a fost îndepinit. lar conturile noastre se vor 
rotunji binișor. 

— Dar se pot rotunji şi mai mult, observă Pl on-C. Orice 
zăcământ prospectat de noi ne va aduce un procent din suma licitată. 
De aceea cred că e util să alcătuim o listă cât mai completă. 

Căpitanul râse în surdină. 

— Nu ştiam că ţii atât de mult la situaţia financiară. Te credeam 
genul dedicat meseriei. 

— Meserie pe care o fac pentru a-mi asigura o anumită situație 
financiară. 

Era una dintre rarele dăți de când se ştiau în care căpitanul 
surprinse urma unui zâmbet pe chipul blănos al șefului securității. 
Acesta dispăru la fel de repede precum apăruse. 

— În plus, lucrurile se complică dacă se descoperă că specia 
indigenă este inteligentă. 

— Raportul misiunii anterioare așa presupune. De aceea a 
trebuit să luăm cu noi specialiștii, oftă căpitanul. Au descoperit ceva? 

— Deocamdată nimic. Sgregarzii descriși de misiunea 
anterioară se dovedesc doar o legendă. 

Căpitanul își mângăie smocul de barbă pe care-l lăsase să 
crească liber. 

— Crezi că a fost o halucinație colectivă? Sau, mai grav, o 
făcătură? 

— Înregistrările vizuale susţin ipoteza lor. 

— Şi de unde știm că n-au fost produse deliberat? Aveau la bord 
mai mulți specialiști în calclatoare. Tr ew-E e unul dintre ei. 

— Dar la ce le-ar fi folosit? 

Căpitanul ezită înainte să lanseze ipoteza. Își mai pusese 
problema aceasta și în perioada în care studiase dosarul misiunii 
anterioare. 

— Poate au sperat că, inventând povestea asta, dezastrul 
misiunii lor va fi primit cu oarecare clemenţă. Puteau justifica moartea 
unui membru al echipajul printr-un atac al unei specii ostile... 

— Discutabil, îl întrerupse Pl on-C. Căpitanul lor trebuia să-și 
dea seama că invocarea unei specii indigene inteligente îi va pune sub 
incidența unor legi mai drastice. Un simplu accident cauzat de 


neglijență avea mai multe șanse să le îndulcească pedeapsa. 

— Poţi ştii cum acţionează cineva în condiţii de stres? Mai 
gândeşte limpede când nu vede nicio șansă de salvare? Aminteşte-ţi ce 
era să pățim în preajma cometei Su-Batan! 

— Eram tineri şi neexperimentați şi nu ne aflam la conducerea 
misiunii. 

— Şi ai putea pune pariu că, într-o situație limită, n-am claca? Cu 
toate antrenamentele, experienţa și testele pe care le ducem în spate? 
Căpitanul îşi trecu mâna prin fața ochilor, ca și cum ar fi dorit să alunge 
un vis urât: Dar hai să nu invocăm astrele nefaste! 

— Problema este că, dacă se dovedeşte existența indigenilor, 
lucrurile se complică. Dacă sunt o civilizaţie, chiar şi primitivă, va 
trebui să negociem cu ea contracte comerciale care să ne permită 
începerea exploatărilor. 

Căpitanul se strâmbă. Știuse asta de când porniseră în misiune. 
Dar acum, după ce văzuse perspectivele economice deschise de 
zăcămintele planetei, începuse să se bucure de fiecare zi în care 
specialiștii nu descopereau nimic despre eventualii sgregaarzi. 

Îi făcu semn lui Pl on-C că poate pleca. Când ieşi acesta, 
căpitanul o văzu în pragul uşii pe St ap-A. O invită înăuntru şi-i oferi un 
şomoiog. Femela îl acceptă cu mare plăcere şi, o vreme, cei doi se 
delectară cu fumurile plăcut mirositoare. Acestea împovărau şi mai 
mult atmosfera cabinei, în care căldura atingea deja cote deranjante. 
Dar, pentru acel ritual social, cei doi erau dispuşi să ignore 
disconfortul. 

Când terminară șomoioagele erau complet relaxaţi. Femela lăsă 
capul pe spate şi gâlgâi încântată. Când se îndreptă, ochii îi sticleau, cu 
irisul supradimensionat. 

— Am reuşit să-l prind pe Tr ew-E, spuse cu glas suav. L-am 
întors pe dos ca pe o haină de blană şi nu mi-a plăcut ce-am găsit. 

Starea de bună dispoziție a căpitanului începu să se topească. 
După ce We er-Y îi atrăsese atenţia asupra lui Tr ew-E, o pusese pe St 
ap-A pe urmele lui. Vorbele ei păreau să confirme suspiciunile. 

— Adică? o invită căpitanul să continue. 

— Am depistat o instabilitate emoțională alarmantă. Nu cred că 
e cu toată haita. 

Îşi sublinie vorbele cu o ridicare a degetului către tâmplă. 


— A adunat multe frustrări, are probleme de adaptare și e 
foarte ancorat în trecut. Practic, trei sferturi din discuţia cu el a fost 
despre colegii săi din misiunea anterioară. Am aflat toată biografia lor. 

— Ei, poate e ca un hobby... 


— Nu, nu! respinse St ap-A argumentul. Sunt biografii 
romanțate. Cumva, foştii săi camarazi apar pentru el ca niște eroi 
neprihăniţi, care au devenit victime ale unor astre așezate în 
conjuncturi nefavorabile. 

— Hmmm... Despre relaţia lui cu We er-Y a spus ceva? 

— E intimidat. Are impresia că We er-Y îl pune în posturi 
delicate ca să-l umilească. Pentru a evita situaţia Tr ew-E bravează, iar 
asta îi creşte frustrările. Mârâi uşor, apoi spuse: E un briss bun la 
suflet, dar cred că experienţa anterioară l-a marcat profund. Vrea să se 
integreze, dar nu-și mai găseşte locul în nicio haită. Cred că-i percepe 
pe vechii săi camarazi ca fiind haita sa. 

— Asta e straniu, într-adevăr! admise căpitanul. S-a mai auzit ca 
un non-briss să fie acceptat într-o haită, dar nu ca un briss să considere 
o adunătură de non-brissi ca fiind haita sa. Își ridică uşor botul și 
şuieră: Fii cu ochii pe el, bine? 

* 

Ai reuşit în sfârşit să găseşti frecvenţa la care vibrează linia de 
câmp pe care ai identificat-o. Rămâi pasiv, lăsându-te condus de ea. 
Rezonaţi şi fiecare vibraţie modelează piatra în moduri subtile. 

— Interesant! comentezi. Piatra pare că nu are formă solidă... 

Este un paradox. Piatra este un cristal, ca toate formațiunile de 
pe această planetă. Sub acțiunea undelor energetice devine un material 
maleabil. Palme invizibile par să o modeleze, sculptând în esența sa 
devenită subit de consistenţa lutului. Energia se plimbă pe suprafața 
pietrei şi prin structura sa, iar vibraţiile sale schimbă aranjarea 
cristalelor microsopice care o alcătuiesc. O alterare cât de mică a 
frecvenței ar modifica aspectul pietrei. lar în lipsa câmpului energetic, 
piatra ar reveni la forma originală, de cristal obișnuit. 

Petreci o vreme armonizat cu linia de câmp, vibrând la unison 
cu ea. Treptat, îți induce un ritm interior care-ţi alterează starea. 
AmbiSimţurile se modifică și ele, subtil. Nu-ţi poţi da seama în ce 
constă diferența. Doar ești conștient că ceva e altfel. Nici nu sesizezi 
când te armonizezi și cu o a doua undă. A treia ţi se adugă în mod 


natural, iar apoi a patra. 

Curând, vibrezi la unison cu întregul câmp energetic. Laolaltă cu 
el îți porți ființa peste piatră, modelându-i structura. Te preumbli prin 
ea, o atingi. Te contopeşti cu spiritul pietrei. 

Conștiinţa ta se dilată. Sau se dedublează. Nu reușești să-ți dai 
seama care din cele două senzaţii este reală. Aparent, par a fi valabile 
simultan, oricât ar sfida asta logica. Dar logica este metoda lui Caa-povo, 
nu a ta. 

Percepi Culoarul Albastru care leagă peștera de platou. Îi simţi 
textura şi, în același timp, o modelezi în piatră alături de câmpul 
energetic. Culoarul Albastru pulsează, saturat de potenţial. 

Întrerupi comuniunea şi rămâi extatic, privind fascinat în gol. 

— Asta e, Stock! Dovol a avut dreptate: aceasta e un dispozitiv 
hartă. Văd şi simt amprente energetice! Toate împrejurimile sunt 


modelate aici, în piatra asta... 
* 


An ce-H insistase să-l însoţească pe Pl on-C în toate explorările, 
mimând un viu interes pentru descoperirea unor posibile depozite 
verticale. Tr ew-E nu mai ajunse să lucreze în același schimb cu agentul 
bancar. Se mulțumise să urmărească rapoartele misiunilor de 
explorare a platoului. Ce fel de joc joacă An ce-H? Fiecare misiune era 
însoțită de marcarea pe hartă a unui nou depozit, unele dintre ele 
având un potenţial interesant. În fiecare raport deschis, Tr ew-E se 
aştepta să dea peste zăcământul de diamante, dar acesta rămăsese încă 
nedesconspirat. 

Veni și clipa în care Tr ew-E văzu pe grafic că era din nou pe 
aceeași tură cu An ce-H. Așteptă cu nerăbdare predarea schimbului. 
Când rămaseră doar ei doi în cabină, nu se mai putu abţine: 

— Cum stau lucrurile? 

Agentul bancar îşi răsfrânse buza subțire, lăsând vederii colții 
ascuțiți. Tr ew-E putea ghici din artitudinea lui că era mult mai relaxat 
decât atunci când îl întâlnise lângă sas. 

— Am cam mers pe buza prăpastiei, dar am scăpat. Îi trase 
complice cu ochiul: A trebuit să fiu mereu cu un pas înaintea lui Pl 
on-C, iar asta nu e deloc un lucru ușor. Am căutat noi şi noi depozite 
care să-i atragă atenţia și să ne permită să-l ținem departe de secretul 
nostru. 


— Dar există o mostră de diamant din misiunea anterioară, își 
aminti Tr ew-E. Chiar eu am cules-o. 

— Aşa este, confirmă An ce-H. M-am dat de ceasul morţii să 
găsesc un alt filon pe platou. Din fericire, astrele s-au așezat așa cum 
trebuie. Este o vână nesemnificativă la câteva sectoare de al nostru. 
Am reușit să plasez o sondă defectă acolo unde ați semnalat voi 
zăcământul și una bună acolo unde era noul filon. Până la urmă, am 
reuşit să-l conving pe Pl on-C că aţi însemnat greşit coordonatele. 

— Şi eşti sigur că a înghiţit momeala? 

— A ajuns singur la concluzia asta. Eu doar am avut grijă să-i 
furnizez elemente care să-l conducă la ea. A trecut pe hartă filonul 
acela mic. Zăcământul nostru a rămas ascuns. 

Tr ew-E răsuflă uşurat. În clipa aceea, ușa cabinei culisă cu un 
şuierat stins. Cei doi se răsuciră şi înlemniră: în pragul ușii stătea chiar 
şeful securității. Se uită la cei doi cu privirea lui care nu spunea 
niciodată nimic, apoi intră în cabină. 

— Tr ew-E, când termini schimbul am nevoie de tine! 

Brissul simți cum îi dispare saliva din gură. Oare vrea să verifice 
înregistrearea făcută de noi în misiunea anterioară? După rigiditatea 
posturii sale, se vedea că și An ce-H se temea de ce era mai rău. Îi 
aruncă lui Tr ew-E o privire scurtă, în același timp terorizată şi 
rugătoare. Dacă spun adevărul, pierdem tot. lar dacă PI on-C sapă mai 
departe, va descoperi sonda defectă. Asta îl va incrimina pe An ce-H, dar 
nu și pe mine. Pe de altă parte, dacă mint, nu mai am cale de întoarcere. 
Tr ew-E era chinuit. Se săturase de dilemele pe care viaţa i le oferea 
fără menajamente. Ce-ar fi făcut Dovol în situația asta? 

Era o întrebare lipsită de sens. Pe masculul fraake nu l-ar fi 
interesat în mod deosebit câștigul material. Nici pe mine nu mă 
interesează, îşi dădu seama brissul. N-o fac pentru mine, o fac pentru 
vechii mei camarazi! 

Revelația îi dădu puteri. Îşi recăpătă siguranța de sine și 
răspunse pe un ton perfect controlat: 

— Sigur! Simțind încordarea colegului său de schimb, decise să 
tatoneze terenul: Despre ce e vorba? 

Tensiunea atinsese cote paroxistice. Tr ew-E se temea ca nu 
cumva An ce-H să dea de bănuit tocmai prin atitudinea sa. Avea același 
aer disperat ca atunci când îl întâlnise lângă sas. În explorările făcute 


alături de Pl on-C probabil că reușise să se controleze, deoarece 
pregătise în avans totul. Acum însă fusese luat prin surprindere. 

— Se pare că piatra pe care i-ai trimis-o lu Caa-poo este 
interesantă. M-a rugat să-i mai duc câteva. Mă rog, în măsura în care 
un albein știe să adreseze o rugăminte. 

Doar atât? Lui Tr ew-E nu-i venea să creadă. An ce-H părea la fel 
de uluit ca și el. Parcă se temeau să răsufle ușuraţi. Șeful securității 
continuă: 

— După ce termini schimbul, te rog să mergi la locul din care ai 
cules-o şi să-i mai duci câteva mostre. Îl voi trimite pe We er-Y cu tine. 

Bucuros că lucrurile luaseră o întorsătură favorabilă, Tr ew-E nu 
reacționă când află cine avea să-l însoţească. Confirmă din cap. După ce 
Pl on-C părăsi cabina, cei doi brissii schimbară priviri încântate, de 
parcă erau niște puiendri care tocmai scăpaseră cu fața curată după o 
şotie. 

— A fost cât pe ce! remarcă An ce-H. 

7. 

Ştiu că Pl on-C a plasat o dronă care urmărește tot ce fac, dar nu 
mă interesează. Nivelul de inteligență al brissilor păroşi este prea 
coborât ca să accepte faptul că sunt capabil să fac față oricărei posibile 
amenințări. 

Am sperat că prezența dronei va fi suficientă pentru PI on-C, dar 
văd că mă deranjează şi personal. Nu apreciez întreruperea procesului 
de cercetare - dacă s-ar întâmpla să am nevoie de ceva, aș cere. Totuși, 
Pl on-C nu stă mult. Îmi aduce o mostră de rocă descoperită de Tr 
ew-E, care prezintă o proprietate curioasă: deși este expusă, nu-și 
schimbă culoarea în funcție de soarele aflat pe cer. Brissul păros a 
studiat-o, dar n-a reușit să ajungă la un rezultat. 

Nu mă mir. 

Pl on-C pleacă, iar eu manipulez landerul ca să ia de jos mostra 
de rocă. E o bucată superficială dintr-un mineral de culoare albastră, 
lucios, cu o spărtură așchioasă, clivaj perfect şi o greutate specifică 
destul de mică. Modific enzimele pentru a reuşi o augmentare a 
imaginii. În interiorul mostrei, sub suprafața lucioasă, se află captivă o 
structură vânoasă. Studiul amănunţit îmi arată că vâna aceea - care e 
posibil să dea culoarea albastră întregii mostre - este, de fapt, o 
structură arborescentă compusă din sute de formaţiuni aciculare. 


Petrec multă vreme compilând datele adunate. Procesul 
intelectual intens transformă tot mai multe părți ale organismului meu 
în structuri coraligene. Acestea nu mai pot participa la procesul 
intelectual, ci rămân doar depozite de informaţii care se vor adăuga 
Marii Bariere. Toate concluziile, toate legăturile sunt înscrise în ele. 
Dar încă mai am destule elemente vii care să permită conexiunile 
necesare procesului de gândire. 

Şi ele furnizează, în cele din urmă, concluzia logică. Sgregaard 
este o planetă a cărei suprafață este caracterizată de structuri 
cristaline, propice propagării luminii. Această lumină, furnizată de cei 
trei sori, prezintă culorile de bază: roşu, albastru și verde. O anumită 
intensitate a curenților roşii și concentraţie a emanaţiilor de gaze verzi 
produce fenomene ciclonice şi anticiclonice, alterând câmpul 
electromagnetic al peșterii. Singura culoare de bază care lipsește aici 
este albastru, iar ea mi-a fost furnizată acum, sub forma mineralului 
descoperit de Trew-E. 

Întâi plasez bucata de rocă în câteva puncte ciclonice. Niciun 
rezultat. Fac același lucru într-un punct anti-ciclonic. Același efect. 
Când o ipoteză logică nu duce la o soluție, știu că trebuie schimbat 
sistemul de referință sau scala. În acest loc, singura ajustare posibilă — 
pornind de la elementele cunoscute până acum - este să nu mă mai 
raportez la un singur punct de interferenţă, ci la peşteră în ansamblul 
ei. Poate că funcționează ca un disporizitiv complex, iar declanșatorul 
nu este un ciclon sau un anticiclon, ci descărcările care au loc între 
toate aceste puncte și tind să echilibreze sarcina electromagnetică a 
peşterii. 

Nu am capacitatea mentală necesară să calculez efectele la o 
asemenea scară, pentru a găsi regiunile optime. Dar firidele care 
împânzesc circular peștera pot fi tocmai punctele în care se resimt 
efectele. Plasez mostra într-una dintre firide şi aştept. 

Într-un răstimp scurt, mostra devine luminoasă, ca și cum ar 
genera lumină. Un fulger alb se ridică din ea. Când intensitatea lui 
scade, lasă în urmă o structură transparentă care reflectă toate 
culorile, asemenea unei prisme. Acestea nu sunt punctiforme - așa 
cum relatase expediţia anterioară - ci mai curând sub forma unor 
benzi. Fenomenul nu durează mult. Lumina păleşte, iar culorile se 
şterg. Mă apropiu de mostră și observ că arată ca și cum ar fi ars. 


Probabil că era prea mică pentru a susține tensiunea formidabilă 
produsă de fenomen. 
Nu mai am nicio clipă de pierdut. Pornesc spre drona-spion. 


Trebuie să-i cer lui Pl on-C mai multe mostre. 
* 


Parcară scuterul la intrarea în Culoarul Albastru. Dârele ușoare 
de praf stârnite de duzele mașinăriei se așezară cuminţi pe solul dur, 
cu reflexii verzui. Pl on-C îi însărcinase și cu schimbarea a două camere 
mobile. 

— Nu înţeleg de ce ne-a mai pus să facem și asta, bombăni We 
er-Y. Le-am schimbat de atâtea ori că m-am săturat. Am vorbit cu Og 
du-P şi mi-a zis că i s-a acrit și ei de cât le-a tot reparat. Luă una dintre 
cele două camere defecte şi o puse în rucsac: Și la ce ne folosesc? Pe 
aici nu se întâmplă nimic de când am venit! 

Păru că vrea să spună mai mult, dar ezită. Între timp, Tr ew-E 
luă înlocui cealaltă cameră defectă. Când termină, văzu că We er-Y se 
apropiase foarte mult de el. Îşi lipi casca de a lui. 

— Spune drept, Tr ew-E: așa-i că n-aţi găsit nicio specie nouă? 

Vorbea în șoaptă. Probabil încerca să-i câştige încrederea lui Tr 
ew-E, sugerând că se fereşte să discute în gura mare așa ceva, ca nu 
cumva convorbirea lor să fie spionată. Tr ew-E se încruntă, încercând 
să înțeleagă spusele celuilalt din mișcările botului. Când își dădu seama 
ce sugera, chipul i se mohoriî. 

— Spregaarzii există! silabisi el. 

— Hai, Tr ew-E, zău aşa - luminițe umblătoare? ÎL bătu pe 
umărul costumului: Mie poţi să-mi spui... 

— N-am ce să-ți spun, se încăpățână Tr ew-E. Ai văzut și tu 
înregistrările! 

— Şi am fost încântat! admise We er-Y. De când suntem aici abia 
aştept să văd pe viu fiinţele acelea! Trase aer în piept; nu era deloc 
ușor să vorbească mult în şoaptă: Când am văzut că nu apar, am fost 
dezamăgit. Apoi am pus lucrurile cap la cap. Căpitanul vostru a fost 
incapabil să organizeze explorarea conform programului. Aţi ratat 
multe obiective şi ați pierdut un membru al echipajului. Aţi căutat o 
metodă ca să vă curăţaţi coada și v-aţi gândit să aruncaţi vina în 
spatele unei presupuse rase indigene inteligente! 

Chipul lui We er-Y arăta mândria pe care o încerca pentru 


raționamentul său. Văzând satisfacția celuilalt, Tr ew-E simţi că începe 
să-i fiarbă sângele. Strânse pumnii. Vierme nenorocit! Cum poți spune o 
asemenea blasfemie? Încercă să-şi păstreze cumpătul. 

— O asemenea soluţie ne-ar fi agravat situaţia, nu ne-ar fi 
ajutat! îi atrase atenţia lui We er-Y. 

Mulţumi în gând faptului că discutau în șoaptă și se înțelegeau 
mai mult urmărind mișcările botului. Interlocutorul său nu putea să-și 
dea seama de tonul tăios pe care-l folosise. 

— Teoretic, admise We er-Y. Practic, totul s-a şters cu buretele. 
Uită-te la tine: mai ai puțin şi vei ajunge un briss cu o situație materială 
respectabilă! 

Tr ew-E nu ştia cât se mai putea controla. 

— Masculul fraake e închis într-un spital de ani de zile... 

— Ei, dacă astrele i-au stat împotrivă şi a fost expus la 
atmosfera planetei! îl întrerupse We er-Y ridicând din umeri. Asta 
chiar că era greu de mușamalizat. Riscurile unei epidemii erau imense! 

Culoarul Albastru se înnegri în fața ochilor lui Tr ew-E. Bunul 
său prieten era la un pas de a ajunge pacientul unui ospiciu, cu viața 
sfârşită şi psihicul dărâmat, iar el era nevoit să asculte cum cineva îl 
lua în zeflemea. Apelă la ultimele resurse de rațiune pentru a se 
controla şi continuă ideea întreruptă: 

— Ceilalţi sunt faliți şi muncesc pentru o masă pe zi. 

— Ei, nici chiar aşa! îl contrazise We er-Y. Probabil că n-au avut 
norocul tău, dar cred că o duc și ei destul de bine. Îi trase cu ochiul: 
Căpitanul ţi-a băgat în cap chestia asta, nu? Că tu ai fost binecuvântat 
să te naști printre brissi păroşi, care au grijă de tine, în timp ce restul 
foştilor tăi colegi mor de foame... 

Tr ew-E ezită. We er-Y luă asta drept un semn că se trezise la 
realitate și văzuse adevărul dincolo de îndoctrinare. Îl bătu pe spate cu 
compasiune: 

— Hai s-o lăsăm așa, mai bine! lartă-mă că te-am presat. Îi arătă 
pereţii tunelului şi spuse cu glas tare: Mai bine ne apucă să adunăm 
material pentru albein. 


Tr ew-E îl urmă tăcut. 
* 


Timpul curge altfel în această stare de contopire cu câmpul 


energetic. Diferă de timpul obiectiv la care te raportezi în starea de 
trezie. Diferă şi de non-timpul stărilor de meditaţie, sau de timpul 
subiectiv în care trăieşti prin AmbiSimţuri. Are o curgere a sa, pe care 
doar o sesizezi, dar nu-i poţi înțelege tiparul. Prin urmare, nu știi de 
câtă vreme trăiești în acel câmp, vibrând odată cu el, curgând și 
modelând piatra. 

Urmezi curentul care deschide Culoarul Albastru. Ajungi pe 
platou şi-ţi călăuzeşti conștiința prin aglomerările de stânci și crevase. 
Piatra este remodelată continuu. Ai senzaţia că, dacă energia n-ar mai 
curge, piatra-hartă ar reveni la forma sa iniţială, dură. Împietrită. Curgi 
mai departe, răspândindu-te către culmile care limitează platoul. 
Odată ajunsă acolo, puterea câmpului scade. Nu merge mai departe, ci 
urmează o linie de demarcaţie invizibilă. Nu se comportă ca şi cum ar fi 
ajuns la un punct terminus. Îşi continuă curgerea la fel de domol, ca şi 
cum ar avea de-a face cu circumferința unui cerc. 

Dar tu îți dai seama că acolo încetează puterile pietrei-hartă. 
Dincolo de acea limită, planeta Sgregaard şi piatra se separă. Totuși, 
din loc în loc, liniile de forță ale câmpului energetic interferează cu 
altele, provenind din alte centre. Probabil că întreaga planetă este 
împărțită în regiuni guvernate de câte o piatră-hartă. Regiunile 
prezintă zone comune, iar acolo simți că potenţialul planetei este altul. 
Nu poţi traduce altfel acest sentiment; doar observi că locul ales de 
Caa-poo pentru cercetările sale se află într-una dintre aceste zone. 

Te întorci laolaltă cu liniile de energie, reajustând continuu 
formele pietrei-hartă. Pentru tine totul e nou, dar ştii - simţi - că o 
parte a acestei hărți este nouă. Recunoști forma: maiestuoasă, naveta 
„Le-Mimkash” se ridică pe platou - insondabilă pentru curenții 
energetici care îi mângâie exteriorul. Este o mare pată albă 
tridimensională pe hartă, deși regiuni infinitezimale din interiorul ei 
nu sunt chiar opace. Câmpul de forţă care înconjoară unele obiecte din 
cală şi din unitatea medicală nu este străin acestor locuri. Energiile 
sgregaarde le-au mai simțit, le-au mai palpat. 

Au mai convieţuit cu ele. 


Revii la Culoarul Albastru și pătrunzi prin el în peşteră. Mii de 
găuri cât vârful de ac străpung tavanul, formând o sită care imită la o 
scară mult mai mică tavanul peşterii reale. Vezi tabăra, ușor neclară 
față de restul peşterii, probabil din cauza interferenţelor date de 


tehnologia străină. Nu e la fel de opacă precum naveta, deși nu are 
nicio fisură care să expună trupurile din interior la atmosfera 
sgregaardă. Bănuiești că accesul energiilor în tabără se datorează 
schimbului realizat între ele şi AmbiSimţuri. Orice drum are două 
sensuri și, odată accesat unul dintre ele, celălalt devine şi el disponibil. 

În mijlocul peşterii tronează piatra. Curiozitatea ta este ațâțată 
de întrebarea dacă și această reprezentare a pietrei-hartă aflată în 
interiorul pietrei-hartă are aceeași funcție. Oare te vei cufunda într-o 
lume mai mică, o copie miniaturală a reprezentării din piatra-hartă? Să 
fie piatra-hartă construită pe principiul fractalilor? 

O lume cristalină favorizează structurile fractale, așa încât n-ar 
fi nimic neobișnuit. 

Nu te poți abține și încerci să-ţi satisfaci curiozitatea. Atingi 
piatra-hartă miniaturală, căutând eventuale linii energetice care s-o 
modeleze. Te preumbli peste ea, o atingi, îți aduci suflarea în structura 
ei. Brusc, mintea ta se deschide violent. O lumină orbitoare invadează 
structurile neurale ale simbiozei, arzându-le în profunzime. Nu este o 
ardere propriu-zisă, fizică, vătămătoare. Este o ardere a unui nou 
traseu nervos, tiparul necesar unui nou tip de înțelegere. 

Centrii nervoşi și conexiunile dintre ei se realiniază după un nou 
şablon. Eşti inacapabil să reacționezi în vreun fel. Lipsit de apărare, 
asişti paralizat la reconfigurarea profundă făcută de lumina orbitoare. 
Flacăra ei se răspândeşte de-a lungul conexiunilor nervoase cu o viteză 
fenomenală, apoi se stinge la fel de subit cum apăruse. 

În tăcerea interioară care se înstăpâneşte nu eşti conştient decât 
de un singur lucru: că încă mai exişti. Dar ești doar o legumă, o ființă 
catatonică. Timpul curge clar, bine definit, după acel ritm specific 
Sgregaardului. lar tu simți cum pulsezi alături de acest timp, total 
înstrăinat de curgerea obișnuită de care-ţi aminteşti ca de un vis 
îndepărtat. 

Și, în curgerea punctată de unităţi  alter-temporale, 
AmbiSimţurile vibrează: 

Am văzut alte lumi. Am găsit un bilet de plecare. Noi suntem 
Conștiinţa Comună. 

* 

— Sper că mostrele astea sunt de ajuns! 

Tr ew-E aşeză recipientul în fața landerului. Structura 


coraligenă dezvoltă rapid câțiva muguri care preluară cutia, apoi se 
răsuci şi porni în direcția opusă a peşterii. 

— Uită-te și la ăsta! bombăni We er-Y. Ne tratează de parcă am 
fi nişte roboţi care i-am livrat o comandă! 

Vorbea tare. Albeinul nu folosea rețeaua internă de comunicare, 
aşa încât nu exista pericolul să-i audă. 

— Dacă aşa arată o specie inteligentă, atunci mai bine lipsă! 

We er-Y chicoti la gluma sa, apoi îi făcu semn lui Tr ew-E să 
încalece înapoi pe scuter. Colegul său părea hipnotizat de ceea ce 
vedea în jur. Aceleași imagini ieșeau la lumină, prăfuite, din amintirea 
sa. Mai văzuse peștera cu ajutorul camerei de pe scuterul cu care 
intraseră în peşteră Sanders şi Dovol. Imaginile acelea nu aveau cea 
mai bună rezoluţie, dar, Tr ew-E îşi amintea peretele stâncos cu șirul 
de firide. Pe atunci peştera era locuită de sgregaarzi bizari, bolnavi sau 
imaturi, care focalizau greu luminile și se deplasau dificil. Acum locul 
arăta ciudat - o încăpere stâncoasă în care se mișca landerul coralifer 
al albeinului printr-o ceaţă rară de cu irizaţii roșietice. 

În timp ce We re-Y conducea scuterul pe culoarul care dădea 
afară, Tr ew-E rămase cu privirea ațintită în urmă, încercând să-și 
imaginese cum îi păruse acel loc masculului fraake. Reveni cu ochii la 
drum abia când ieșeau pe platou. 

Înlemni. 

Trei sgregaarzi îşi făcuseră apariţia în faţa lor. We er-Y urlă, 
şocat şi frână brusc. În clipa aceea, lumea ţinută prea mult în interiorul 
lui Tr ew-E răbufni. I se păru că se află pe scuter alături de Dovol şi de 
Sanders în acele clipe fatidice din trecut. Sanders trase de scuter, 
încercând să evite coliziunea. Vehiculul se dezintegră - Nu, aceea e o 
altă realitate, un alt vis! În realitatea aceasta Sanders pierdu controlul 
scuterului, care căzu pe o parte și alunecă pe solul sticlos, aruncând în 
aer jerbe de scântei. 

Sanders rămase prins sub scuter, cu costumul sfâșiat și oasele 
sfărâmate. Dovol se trezi propulsat într-un pinten de stâncă de care se 
lovi zgomotos. Sunetul specific al căștii care plesnise se auzi distinct în 
vacarmul făcut de motorul scuterului care mergea în gol. Tr ew-E reuși 
şi el să se elibereze din șa și căzu dureros. Probabil că-și luxase una 
dintre mâini, dar nu mai conta. La câţiva metri de el stătea prăbușit 
Dovol, cu casca zdrobită de stâncă. 


Îl văzu pe căpitan - Nu pe acesta, pe adevăratul Căpitan, arlotul - 
cum se apleacă asupra corpului inert şi încearcă să-l ridice: 

— Dovol, știu că ţi-e greu dar... vreau să aflu ce s-a întâmplat... 

Masculul fraake oftă și cuvintele îi ieșiră din gură parcă 
împotriva voinţei lui. 

— Spregaarzii ne-au atacat, spuse stins 

Deasupra celor două siluete se profilă trupul ameninţător al 
unuia dintre agresori. Lui Tr ew-E îi apărea uriaș, ocultând lumina 
soarelui - A soarelui sau a sorilor? Nu contează asta acum! - un uriaș cu 
luminile pulsând amenințător, pregătit să zdrobească gângăniile 
prăbușite la picioarele sale. Nu, nu din nou! urlă mintea suprasolicitată 
a brissului. Smulse de la brâu pistolul cu plasmă și trase în agresor. O 
dată, de două ori. 

— Mori, bestie! zbieră. 

Simţi o bubuitură în cap și imaginile se întunecară în fața 
ochilor. Căzu inert, înainte să apuce să vadă cine-l lovise. 

8. 


Niciodată funcţiile mele cerebrale n-au atins un nivel și o 
armonie comparabile cu cea de acum. Idei, ipoteze, concluzii, circulă cu 
viteze uriașe între neuroni, realizând conexiuni tot mai complexe. 
Celulele organismului meu se coagulează în polipi plini de referinţe 
încrucişate. Este un proces perfect care conduce către acel orgasm 
final, în care eu mă voi tranforma într-un coral de pe care va putea fi 
colectată picătura ideală. Picătură care, odată ce mă voi alipi Marii 
Bariere, va putea germina întru naşterea unui nou albein care să facă 
cinste speciei sale. 

După câteva încercări, reușesc să determin care este cantitatea 
corectă de mineral albastru care trebuie plasată în firidă pentru a 
obține un rezultat stabil. Structura translucidă este ușor diferențiabilă 
de mediul înconjurător și are caracteristici similare celor prezentate 
de expediţia anterioară. E fusiformă, cu o înălțime de un metru și un 
diametru central de patru ori mai mic. Cu timpul, benzile de culoare 
tind să se concentreze în forme circulare. Ele se reduc și mai mult, 
până la nivelul unor puncte colorate cu o strălucire variabilă. 

Planeta Sgregaard a dezvoltat o formă de viață paralelă cu 
evoluţia clasică, care are la bază proprietăți electromagnetice și 
luminoase. De aceea a fost imposibil să găsesc vreo treaptă evolutivă 


pornind de la speciile de la suprafaţă și nici n-am detectat urme ale 
unei așezări în această peșteră. 

Mineralul din Culoarul Albastru secretă, sub acțiunea celor trei 
sori, structura de bază a vieţii: o formaţiune aciculară de culoare 
albastră. Supusă curenților electromagnetici de culoare roşie și 
emanațiilor de gaze verzi, aceasta intră într-un proces de 
metamorfozare care dă naștere formei fizice a sgregaarzilor. N-am 
niciun indiciu legat de inteligența lor şi nici nu mai pot specula pe 
marginea ei. Metamorfoza mea în coral este aproape completă. 
Sinapsele rămase pentru procesele cognitive sunt prea puține pentru 
a-mi mai permite raționamente complexe. Înregistrez observaţia că 
detalii despre acest lucru au fost culese, cel mai probabil, de cuplul 
Allaeus-Stock. Marea Barieră va trebui completată cu informațiile 
primite de la Ordinul căruia îi aparțin cei doi. 

Deocamdată reuşesc să aduc la viață patru sgregaarzi, dar doar 
unul cred că va supraviețui. Ceilalţi încep să prezinte erori de difuzie a 
luminii. Punctele de culoare au tendinţa de a se transforma din nou în 
benzi. Nu mai am timp să ajustez procesul. Mai sunt atâtea enigme de 
rezolvat! De pildă, nu ştiu cum ajunge mineralul albastru în peșteră. 

Atenţia îmi este atrasă de trei ființe care intră în peşteră. Mai 
corect spus, care apar din neant. Sunt trei sgregaarzi complet 
dezvoltați. În structura lor translucidă, mult mai complexă decât 
realizările mele din peşteră, există o sumedenie de puncte de diferite 
culori. Magnitudinea şi strălucirea acestora variază. Culorile 
dominante prezintă o alternanță care mă face să presupun că ar fi 
vorba despre o formă de limbaj. 

Odată cu apariţia lor, singurul specimen din peșteră care pare 
valid începe să se deplaseze spre ei. Nu apare și dispare. Plutește lin 
deasupra podelei peşterii. La jumătatea drumului, începe să pulseze. În 
continuare, deplasarea lui dă impresia că s-ar scurge dintr-un loc 
pentru a-l umple pe următorul. Curgerea devine tot mai fluidă. Când 
ajunge în dreptul celor trei, deja se topește și reapare un pas mai 
încolo. Sgregaarzii îl înconjoară. Îl acoperă cu lumini verzi. E un 
moment unic la care mi-e dat să asist în scurta mea viaţă. 

Cei trei avortoni se sting în firidele lor. Inacapabili să-și mai 
păstreze forma sau luminile, sunt complet ignoraţi de nou-veniți. 
Aceștia dispar şi reapar lângă landerul meu. Luminile clipesc în trupul 


lor străveziu. Nu am abilitatea de a descifra codul. Acumulez cât pot. 
Fiecare efort mă transformă tot mai mult în coral. Inregistrez. Sortez. 
Corelez informații. 


Timpul nu mai are răbdare. În mijlocul unei deducții... 
* 


Intreg echipajul fusese adunat în acea şedinţă extraordinară. 
Atmosfera era una de înmormântare. Chipurile căpitanului și a şefului 
securităţii erau sumbre. 


— Se pare că sorii acestei planete cer câte un sacrificiu la fiecare 
misiune, îndrăzni să deschidă discuţia albinoasa. Privi spre trupurile 
nemișcate ale lui Tr ew-E şi We re-Y, întinse pe o masă și înconjurate 
de câmpuri de forță: Ritualul nostru nu i-a îmbunat. 


— E vina mea, oftă căpitanul. Aveam toate informaţiile care 
să-mi indice să fiu precaut, dar desfăşurarea evenimentelor mi-a slăbit 
vigilența. 

— Când vine vorba despre probleme de securitate, vina mi se 
atribuie mie în totalitate! îl contrazise Pl on-C. Eu am autorizat acea 
misiune. 

Căpitanul își frecă fruntea cu fire scurte. 


— Tot nu înţeleg ce a condus la deznodământul ăsta. Privi 
sumbru spre Fy us-S: Ai reuşit să restabilești filmul evenimentelor? 


Brissul aprobă. În semn de doliu îşi îndepărtase toate bentiţele, 
își despletise cozile şi-şi lăsase părul lățos să atârne în neorânduială. 
Porni înregistrările. Camera navetei prinse în cadrul ei scuterul care se 
îndepărta. Când ieși din raza sa vizuală, imaginea comută pe camera 
scuterului. Peirodic, în colţuri erau intercalate imaginile provenite de 
la camerele de pe platou pe lângă care trecea vehiculul. 

Scuterul se opri la intrarea Culoarului Albastru şi cei doi 
ocupanți descălecară din șeile ergonomice. 

— Aici au purtat o conversaţie în șoaptă, explică Fy us-S. l-am 
crescul nivelul și am eliminat zgomotul de fond, dar unele propoziţii 
sunt greu de înţeles. 

Cei prezenți urmăriră dialogul. Căpitanul deveni tot mai rigid pe 
măsură ce asculta lucrurile discutate. Firele blănii lui St ap-A se 
ridicară ușor, ca şi cum ar fi fost electrizate. Corpurile îmbrăcate în 
scafandre spaţiale rămăseseră nemișcate în marginea câmpului vizual 
a camerei scuterului. Fy us-S încercase să-i aducă în centrul imaginii 


folosind o simulare care combina imaginile ei cu cele furnizate de 
camerele de pe culoar. Cei doi nu-și susțineau convorbirea cu gesturi, 
dar tuturor li se păru că Tr ew-E intrase într-o stare de amorțeală. 
Gesturile mecanice cu care-și îndeplini toate îndatoririle după acea 
convorbire erau extrem de grăitoare. 


Călătoria spre peştera în care lucra Caa-poo se desfăşură la fel 
de normal ca și prima etapă. În semiobscuritatea găurii de sub stâncă 
imaginile deveniră mai neclare. Căpitanul avu o grimasă când auzi 
comentariile lui We er-Y la adresa lui Caa-poo. În ziua aceea săvârșise 
mai multe acțiuni care-i puteau aduce penalizări drastice. 


Brissii încălecară pe scuter și părăsiră peştera. Fy us-S intercală 
imaginile camerei care supraveghea intrarea. Trei siluete se conturau 
în lumina amurgului celor doi sori. Îşi făcuseră apariţia din senin şi 
conturul lor se putea stabili doar pe baza modului în care era 
distorsionată lumina care trecea prin ele. În interiorul celor trei 
siluete, mici luminiţe colorate pulsau uşor. 

— Sgregaarzii! șoptiră la unison An ce-h și St ap-A, șocați. 

Petrecuseră deja atâta timp pe planetă fără a da de vreo urmă a 
lor, încât şi ei începuseră să pună la îndoială observaţiile primei 
expediții. Cei prezenţi urmăriră cu sufletul la gură scuterul care ieșea. 
We er-Y manevră brusc, încercând să evite impactul cu sgregaarzii. 
Vehiculul se dezechilibră și căzu într-o parte, alunecând în viteză pe 
solul dur în jerbe de scântei. We er-Y sări din șa. Tr ew-E îi urmă 
exemplul cu câteva clipe înainte ca scuterul să lovească un grup de 
cristale care-l făcură să se dea peste cap. Dacă ar mai fi întârziat, 
brissul ar fi fost zdrobit sub vehiculul transformat în animal nărăvaş. 
Salturile sălbatice se opriră într-un pinten de stâncă. Scuterul făcu o 
ultimă piruetă şi se prăbuși şifonat pe sol. 

We er-Y se ridică primul în picioare. După modul în care se 
îndrepta de spate era evident faptul că acesta îl durea. Unul dintre 
picioare părea ţeapăn. We er-Y se sprijin cu greu ca să stea. 

Tr ew-E se rostogolise pe burtă și rămăsese așa o vreme. Abia 
când We er-Y se ridică, reuşi şi el să se adune și să-și salte capul de jos. 
Gesturile i se precipitară brusc şi brissul sări în picioare. Scoase 
pistolul cu plasmă şi-l aținti spre We er-Y său. Toţi tresăriră când 
văzură descărcările de plasmă în trupul colegului lor. 

We er-Y se prăbuși inert, cu o parte a trupului carbonizată. Tr 


ew-E se cabră brusc. Rămase imobil. O clipă mai târziu căzu ca trăznit 
şi rămase nemișcat pe sol. După ce asistaseră pasivi la întreaga scenă, 
sgregaarzi se topiră în aer. 

Filmul se încheie. Cei prezenţi la ședință erau prea șocați ca să 
mai spună ceva. Prima care rupse tăcerea fu albinoasa: 

— Deci n-a fost un accident! Tr ew-E l-a ucis pe We er-Y cu bună 
ştiinţă. 

Căpitanul mârâi înciudat. Avusese la dispoziţie toate datele, dar 
refuzase să le ia în serios. Nu crezuse niciodată că situaţia va scăpa de 
sub control. Văzuse semnele, St ap-A îi atrăsese şi ea atenţia, dar tot 
nu-l crezuse pe Tr ew-E capabil de un asemenea gest extrem. Puse cap 
la cap cele destăinuite lui St ap-A. În lumina lor bănui că, pentru Tr 
ew-E, comentariile făcute de We _ re-Y pe Culoarul Albastru 
reprezentaseră o blasfemie. Lipsa de respect față de foștii săi colegi 
declanșaseră dorința bolnăvicioasă de răzbunare. lar apariţia 
sgregaarzilor îi oferise prilejul perfect pentru a-şi duce la capăt 
intenţiile criminale. 

Dar asta nu mai conta acum. Trebuia să găsească strategia 
potrivită pentru a rezolva impasul în care se aflau. Îşi alese cu grijă 
cuvintele: 

— După primele observaţii, se pare că Tr ew-E are o tumoare pe 
creier și un posibil anevrism cerebral. Aici nu putem face investigaţii 
amănunțite ca să vedem cât de mult i-a afectat acest lucru capacitatea 
de gândire. Deocamdată putem doar să presupunem că a fost victima 
unor halucinații cauzate de afecțiune, iar asta a provocat regretabilul 
accident. Din păcate, spargerea anevrismului l-a făcut să intre în comă. 
Nu știm nici dacă-și va mai reveni vreodată, pentru a ne lămuri ce s-a 
întâmplat acolo. 

— E un eveniment grav, admise şi Pl on-C. Ținând cont de 
circumstanţe, e posibil să avem parte de clemență din partea 
comisiilor 

— Cel puţin până va ieşi Tr ew-E din comă, completă St ap-A. 

— Eu cred că nu e cazul să vă faceţi griji, se strădui căpitanul 
să-i liniștească. Deşi acesta este un eveniment grav, am atins 
obiectivele misiunii şi vom avea parte de prime substanţiale. Se răsuci 
spre Pl on-C: Eu zic să discutăm şi cu specialiștii, să vedem dacă putem 
pleca de pe planetă. În definitiv, le-au apărut şi sgregarzii ăia pe care-i 


căutau! 

Ultima frază o rosti pe un ton ușor sictirit. Apariția indigenilor 
putea încurca datele problemei. Tocmai de aceea era indicat să se 
folosească de pretextul accidentului pentru a decola înainte ca 
specialiştii să aprofundeze detaliile legate de sgregaarzi. 

An ce-H arătă spre câmpurile de forţă în care odihneau trupul 
comatos al lui Tr ew-E și resturile carbonizate ale lui lui We er-Y. 

— Ce facem cu ei? 

— Hm, mârâi căpitanul. Tr ew-E are nevoie de monitorizare 
medicală specială. Nu avem aici aparatura necesară. Chibzui: Și nici pe 
nava purtătoare nu ştiu dacă avem ce trebuie pentru un asemenea caz 
grav... 

— Nu, dar avem recipientele criogenice! îi atrase atenția An 
ce-H. 

Chipul căpitanului se lumină. 

— Excelentă idee! la legătura cu cei de acolo și trimite-i pe Tr 
ew-E şi We er-Y cu o capsulă de salvare! 

Nimeni nu băgă de seamă că We er-Y fusese menționat ca și cum 
încă mai era în viaţă. 

* 

Suflul nostru se preumblă pe această planetă. Îi dă viaţă la 
niveluri întrupate și neîntrupate. Se scaldă în cele trei lumini, fără chip, 
sau cu zece mii de chipuri. 

— Cum te întrupezi? întrebi. 

Întrebarea nu este pusă în felul obișnuit. Foloseşte noua 
legătură creată. 

Luminile se adună din aer, din cristale și din inima planetei. 
Plămădesc forme, rezervoare de lumini. Zece mii de chipuri se preumblă. 

— Aceste ființe... sgregaarzii, cum le spunem noi, au conștiință 
de sine? Sunt individualități? 

Cele zece mii de chipuri reflectă chipul neîntrupat. Suntem 
Conștiinţa Comună, sub orice formă. 

— Cum trăiesc, atunci? Cum gândesc, cum se deplasează? 

Vrei să întrebi dacă această Conștiinţă este ca un păpuşar care 
trage simultan cele zece mii de sfori, dar nu știi dacă interlocutorul tău 
ar înţelege analogia. 


Noi gândim. Formele întrupate se deplasează cu ajutorul 
pietrelor. 

Răspunsul la obiect te faci să-ți dai seama cât de străine sunt 
modurile voastre de gândire. Tu vroiai să afli detalii despre sgregaarzi, 
dar n-ai ştiut cum să le formulezi. lar Conștiința Comună gândește prea 
diferit de tine ca să speculeze, să intuiască ce ai fi dorit. 

Totuşi, răspunsul este unul interesant. Teoria fractalilor stă în 
picioare - reprezentările la scară diferită permit sgregaarzilor să se 
deplaseze instantaneu, așa cum menționa expediția anterioară. 
Accesarea unei zone de pe piatra-hartă teleportează corpul în regiunea 
reală echivalentă. După cum ai constatat, Sgregaardul este împărțit în 
sectoare guvernate de pietre-hartă. Trecând de la una la alta, locuitorii 
se deplasează pe întreaga suprafaţă a planetei. 

Sunt multe întrebări pe care vrei să le pui, dar nu știi în ce 
ordine să le formulezi. AmbiSimţurile păstrează o legătură bună cu 
Conştiința Comună, dar nu ştii pentru cât timp. Cauţi întrebările 
potrivite. Conștiința Comună ţi-o ia înainte: 

Am văzut alte lumi. Am găsit un bilet de plecare. 

Aceleași fraze repetate obsesiv. Ar putea fi vorba despre o 
întrebare nerostită, pe care Conştiinţa Comună nu știe s-o formuleze? 

— Sau poate că așa formulează ea o întrebare, îți amintești tu de 
diferențele de gândire. Vrei să vezi alte lumi? Să pleci de pe Sgregaard? 
întrebi. 

Da. Vrem. 

— Atunci haideţi cu noi! 

Am încercat. Dar nu putem merge într-un loc care nu e deja 
înscris în Conştiinţa noastră Comună. 

Îți aminteşti despre relatarea din jurnalul expediției anterioare. 
După ce explorase interiorul unui câmp de forță, Conştiiţa Comună 
reuşise să plaseze un sgregaard în interiorul acestuia. Dar, odată 
părăsit biosistemul planetei, sgregaardul se stinsese. 

Aparent, situația este una fără ieşire. E puţin probabil să 
reuşească vreodată Conştiința Comună să cuprindă în ea întreg spaţiul 
cosmic, pentru a se putea deplasa prin el. Dar este o provocare 
interesantă, la un nivel empatic pe care AmbiSimţurile nu ți l-au mai 
furnizat niciodată. Îţi este greu să reziști unei asemenea tentaţii. 

— Vrei să te ajut? 


Da. 

Răspunsul a venit simplu și rapid. Din păcate, ştii că va trebui să 
pleci la un moment dat de pe planetă. Nu poţi sta aici, deoarece nu 
dispui de resursele necesare ca să rămâi în viață până la sosirea unei 
noi expediţii. 

— Dar pot face altceva, Stock! Însă asta te va afecta pe tine. 
Tragi aer în piept și rostești cu greutate: Ne putem separa conştiinţele. 
Asta te va lăsa pe tine stăpân pe ambele trupuri, dar incapabil să 
interacționezi cu mediul. Crezi că vei supravieţui? 

Ştii că unui nihr rămas fără partenerul uman îi este aproape 
imposibil să se mai conecteze cu alt om. El își va aștepta moartea, 
închis în carcasa gândurilor sale. 

— Trebuie să fac asta, Stock! Nu putem rata o asemenea 
oportunitate. lar când ne vom reîntâlni, vom relua simbioza... 

Spui aceste cuvinte mai mult ca să-ți liniștești conștiința. 
Probabilitatea unei reîntâlniri este extrem de mică. Martoră a unei alte 
curgeri temporale, cum va ştii conștiința ta să revină în trup înaintea 
morții fizice? Raportat la oportunitatea care ţi se deschide, asemenea 
detalii sunt, însă, insignifiante. În definitiv, după moarte, un nihr este 
clonat din nou și intră în simbioză cu alt om. Nu există nicio urmă a 
patetismului care însoţeşte moartea umană. 

— Atunci mă vei ierta, concluzionezi. 

Te relaxezi complet și extinzi din nou AmbiSimţurile. Conștiința 
Comună e tot acolo, așteptând răbdătoare. Te contopești din nou cu ea, 
stabilind puntea de legătură. Te scufunzi în ea. 

— Sunt gata, spui. 

* 

Pl on-C, An ce-H și Fy us-S intrară simultan în cabina 
căpitanului. Primii doi aveau chipurile descompuse din cauza oboselii, 
al treilea din cauza șocului. 

— Ce s-a întâmplat? 

— Capsula de salvare, scânci brissul cu blana prinsă din nou în 
bentite. Cea în care i-am trimis pe Tr ew-E și We er-Y... 

— Ce-i cu ea? 

— Nava purtătoare a ratat intercepţia. 

Căpitanul miji ochii. 


— Cum...? 

— Din păcate, manevra eșuată a avariat motoarele capsulei și 
i-a schimbat traiectoria, propulsând-o în spaţiu! Tr ew-E și We er-Y 
sunt... 

Vru să spună „morţi”, dar își dădu seama că cel din urmă era 
demult aşa. Își încleştă degetele pe canatul uşii. Căpitanul dădu din 
cap, mohorât. 

— Bine, rosti el moale. Mulţumesc! 

Dezorientat şi cu lacrimi în ochi, Fy us-S se îndepărtă. Ușa se 
închise în urma lui. Obosiţi, Pl on-c şi An ce-H se lăsară să cadă pe 
scaunele din fața biroului căpitanului. Acesta își scărpina barba, 
gânditor. 

— Poate că e mai bine aşa, rosti el cu voce joasă. 

— Ce? 

— Ce s-a întâmplat cu capsula. Nimeni nu va putea demonta 
versiunea noastră cu halucinațţiile. Avem înregistrările, avem imaginea 
tumorii și a anevrismului... Ridică privirea: lar eroarea de interceptare 
nu ne aparține. Îmi pare rău de nenorocitul care a comis-o, dar trebuie 
să-l lăsăm singur în fața furtunii ca să ne salvăm noi fundurile. 

— Poate că are şi el pe cineva în spate care să-l scoată cu blana 
uscată, îşi dădu cu părerea An ce-H. 

Căpitanul ridică din umeri. 

— M-aş bucura pentru el. Trase adânc aer în piept: Cum e cu 
specialiştii? 

Pl on-C pufni. 

— Pe Caa-poo l-am găsit complet metamorfozat. E bun de dus și 
adăugat la Marea Barieră Coraliferă din lumea lui. 

— Niciun cuvânt de despărțire? întrebă ironic căpitanul. 

Nu că s-ar fi aşteptat la așa ceva din partea unui albein. Şeful 
securităţii îi confirmă supoziţia. 

— Ceilalţi? 

— Omul e catatonic. 

— Ce are? 

Pl on-C îl privi critic. 

— Doar nu speri ca partenerul său să ne comunice asta! 

— Nu, fireşte! se grăbi să aprobe căpitanul. Comentă pentru 


sine: Deşi nu înțeleg cum poate supraviețui specia nihr doar în relaţia 
asta de simbioză. Parcă ar fi doar un accesoriu uman. Vorbi iar cu voce 
tare: Ce-aţi făcut cu ei? 

— l-am adus la navetă. 

— Fără consimțământul lor, se simţi An ce-H dator să remarce. 

— Pe drumul de întoarcere îţi dau voie să încerci să iei legătura 
cu ei şi să afli dacă sunt de acord cu decizia asta sau nu, îl ironiză 
căpitanul. 

Buna dispoziţie îi revenise. Își plesni cele două perechi de 
palme, apoi şi le frecă. Deschise biroul şi cotrobăi după șomoioage. 

— Cred că putem sărbători! 

— Ce? 

— Succesul misiunii. Mergem acasă, îi anunţă el. Ajungem acolo, 
dăm veștile mari și aşteptăm licitaţiile comerciale. Ne vom umple de 
credite. 

— Cum rămâne cu sgregaarzi? întrebă Pl on-C. Am văzut şi noi 
că există, că nu sunt doar o plăsmuire. 

Căpitanul se lăsă pe spate și râse satisfăcut. 

— Ce-am văzut, dragul meu? Trei siluete care semănau cu 
descrierile făcute de misiunea anterioară. Nu ştim ce e cu ele: dacă 
sunt ființe, dacă au inteligență... Dădu din mână: Fireşte că ne vom 
preocupa de repatrierea specialiştilor după ce vor fi îndeplinite toate 
demersurile birocratice. Albeinii vor avea vreme să-l adauge pe 
Caa-poo la Bariera lor de date, iar Ordinul Dual va încerca să 
descâlcească prin ce experiențe au trecut Allaeus și Stock de au ajuns 
în starea în care sunt. Vor vedea ce au aflat despre sgregaarzi. Dar 
toate astea vor cere timp. Până atunci, conturile noastre vor fi deja 
pline. lar ce se va întâmpla după aceea nu mai e problema noastră! 

Inspiră cu nesaţ aroma parfumată a şomoiogului. Închise ochii şi 
expiră cu putere. 

— Până la urmă, se pare că cei trei sori ai Sgregaardului s-au 
aliniat așa cum trebuie! 


